title: Σύσταση του Συμβουλίου, της 11ης Ιουλίου 2017, σχετικά με το εθνικό πρόγραμμα μεταρρυθμίσεων της Πορτογαλίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Πορτογαλίας για το 2017

text:
               9.8.2017

               EL

               Επίσημη Εφημερίδα της Ευρωπαϊκής Ένωσης

               C 261/92

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με το εθνικό πρόγραμμα μεταρρυθμίσεων της Πορτογαλίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Πορτογαλίας για το 2017
   (2017/C 261/21)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 16 Νοεμβρίου 2016 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία η Πορτογαλία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017. Στις 21 Μαρτίου 2017 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ») (3).

               (2)

               Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Πορτογαλία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις κατωτέρω συστάσεις 1 έως 4.

               (3)

               Η έκθεση χώρας του 2017 για την Πορτογαλία δημοσιεύθηκε στις 22 Φεβρουαρίου 2017. Στην έκθεση αξιολογήθηκε η πρόοδος της Πορτογαλίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Πορτογαλίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 22 Φεβρουαρίου 2017. Από την ανάλυσή της, η Επιτροπή κατέληξε στο συμπέρασμα ότι η Πορτογαλία εμφανίζει υπερβολικές μακροοικονομικές ανισορροπίες. Ειδικότερα, η μεγάλη συσσώρευση καθαρών εξωτερικών υποχρεώσεων, καθώς και ιδιωτικού και δημόσιου χρέους, και το υψηλό ποσοστό μη εξυπηρετούμενων δανείων αποτελούν ευπάθειες σε ένα πλαίσιο υψηλής, αλλά μειούμενης, ανεργίας και χαμηλής αύξησης της παραγωγικότητας. Η δυνητική ανάπτυξη υστερεί σε σύγκριση με το προ κρίσης επίπεδο, επηρεαζόμενη από μόνιμες καθυστερήσεις και αγκυλώσεις στις αγορές προϊόντων και εργασίας, σε συνδυασμό με τις εξωτερικές ανισορροπίες. Το ισοζύγιο τρεχουσών συναλλαγών παρουσιάζει ορισμένες βελτιώσεις, αν και απαιτούνται περαιτέρω προσπάθειες για πιο σημαντική προσαρμογή των καθαρών εξωτερικών υποχρεώσεων. Μετά από σημαντική προσαρμογή κατά τα τελευταία έτη, το κόστος εργασίας ανά μονάδα προϊόντος άρχισε να αυξάνεται λόγω της βραδείας αύξησης της παραγωγικότητας και της ανόδου των μισθών. Το ιδιωτικό χρέος μειώνεται και το δημόσιο χρέος έχει σταθεροποιηθεί, στο πλαίσιο των υπόλοιπων αναγκών απομόχλευσης. Η συσσώρευση των μη εξυπηρετούμενων δανείων παραμένει σε υψηλά επίπεδα και, σε συνδυασμό με τη χαμηλή κερδοφορία και τα σχετικά περιορισμένα κεφαλαιακά αποθέματα ασφαλείας, ενέχει κινδύνους για τους ισολογισμούς των τραπεζών. Οι συνθήκες της αγοράς εργασίας έχουν βελτιωθεί, αλλά η ανεργία των νέων και η μακροχρόνια ανεργία, καθώς και το ποσοστό των προσωρινά απασχολουμένων, εξακολουθούν να βρίσκονται σε υψηλά επίπεδα.

               (4)

               Στις 28 Απριλίου 2017, η Πορτογαλία υπέβαλε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας του 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως. Το εθνικό πρόγραμμα μεταρρυθμίσεων της Πορτογαλίας για το 2017 περιλαμβάνει τόσο βραχυπρόθεσμες όσο και μεσοπρόθεσμες δεσμεύσεις. Ειδικότερα, περιλαμβάνει μέτρα για τη βελτίωση της διαχείρισης των δημόσιων οικονομικών και του επιχειρηματικού περιβάλλοντος, καθώς και για την αντιμετώπιση του εταιρικού χρέους. Περιέχει δεσμεύσεις για φιλόδοξες μεταρρυθμίσεις με σκοπό τον εκσυγχρονισμό της δημόσιας διοίκησης, την αύξηση της κοινωνικής προστασίας, την αναβάθμιση του επιπέδου δεξιοτήτων του εργατικού δυναμικού και τη βελτίωση της διακυβέρνησης σε κρατικές επιχειρήσεις. Διαλαμβάνει επίσης τις προκλήσεις που προσδιορίζονται στην έκθεση χώρας του 2017 και στη σύσταση για τη ζώνη του ευρώ, μεταξύ των οποίων και την ανάγκη για επανεκκίνηση των επενδύσεων και διασφάλιση της βιωσιμότητας των δημόσιων οικονομικών. Αν υλοποιηθούν πλήρως εντός των προβλεπόμενων χρονοδιαγραμμάτων, τα εν λόγω μέτρα θα συμβάλουν στην αντιμετώπιση των μακροοικονομικών ανισορροπιών της Πορτογαλίας και στην εφαρμογή των ειδικών ανά χώρα συστάσεων. Βάσει της αξιολόγησης των δεσμεύσεων πολιτικής που έχει αναλάβει η Πορτογαλία, η Επιτροπή επιβεβαιώνει την προηγούμενη εκτίμησή της ότι στο παρόν στάδιο δεν απαιτούνται περαιτέρω ενέργειες στο πλαίσιο της διαδικασίας μακροοικονομικών ανισορροπιών. Η εφαρμογή του προγράμματος πολιτικής μεταρρυθμίσεων θα παρακολουθείται εκ του σύνεγγυς με ειδική παρακολούθηση.

               (5)

               Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

               (6)

               Μετά την κατάργηση της διαδικασίας υπερβολικού ελλείμματος, η Πορτογαλία υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Στο πρόγραμμα σταθερότητας του 2017, η Πορτογαλία σχεδιάζει να επιτύχει ονομαστικό έλλειμμα ύψους 1,5 % του ΑΕγχΠ και 1,0 % του ΑΕγχΠ το 2017 και το 2018 αντίστοιχα, και περαιτέρω βελτίωση με πλεόνασμα ύψους 0,4 % του ΑΕγχΠ το 2020. Στα εν λόγω σχέδια δεν περιλαμβάνονται οι πιθανές επιπτώσεις των μέτρων στήριξης των τραπεζών στην αύξηση του ελλείμματος. Ο μεσοπρόθεσμος δημοσιονομικός στόχος —διαρθρωτικό πλεόνασμα 0,25 % του ΑΕγχΠ— αναμένεται να επιτευχθεί έως το 2021. Το πρόγραμμα σταθερότητας για το 2017 προβλέπει ότι ο δείκτης χρέους γενικής κυβέρνησης προς το ΑΕγχΠ θα ανέλθει σε 127,9 % το 2017 και σε 124,2 % το 2018, που στη συνέχεια θα μειωθεί σε 117,6 % το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευλογοφανές για το 2017, αλλά ευνοϊκό για τα επόμενα έτη. Συγχρόνως, δεν έχουν ακόμη προσδιοριστεί επαρκώς τα αναγκαία μέτρα στήριξης των προβλεπόμενων στόχων για το έλλειμμα από το 2017 και μετά.

               (7)

               Στις 12 Ιουλίου 2016 το Συμβούλιο συνέστησε στην Πορτογαλία να επιτύχει το 2017 ετήσια δημοσιονομική προσαρμογή τουλάχιστον 0,6 % του ΑΕγχΠ προς την κατεύθυνση της επίτευξης του μεσοπρόθεσμου δημοσιονομικού στόχου. Με βάση τις εαρινές προβλέψεις της Επιτροπής για το 2017, υπάρχει κίνδυνος σημαντικής απόκλισης από την εν λόγω συνιστώμενη προσαρμογή το 2017.

               (8)

               Το 2018, με βάση τη δημοσιονομική κατάσταση, και ιδίως τα επίπεδα χρέους της χώρας, αναμένεται περαιτέρω προσαρμογή της Πορτογαλίας προς την κατεύθυνση της επίτευξης του μεσοπρόθεσμου δημοσιονομικού στόχου της για διαρθρωτικό πλεόνασμα 0,25 % του ΑΕγχΠ. Σύμφωνα με τον από κοινού συμφωνηθέντα πίνακα προσαρμογής στο πλαίσιο του συμφώνου Σταθερότητας και Ανάπτυξης, η εν λόγω προσαρμογή μεταφράζεται σε απαίτηση για ονομαστικό ρυθμό αύξησης των καθαρών πρωτογενών δημόσιων δαπανών (5) που δεν θα υπερβεί το 0,1 % το 2018. Θα αντιστοιχεί σε διαρθρωτική προσαρμογή της τάξης τουλάχιστον του 0,6 % του ΑΕγχΠ. Σε περίπτωση μη αλλαγής των πολιτικών, υπάρχει κίνδυνος σημαντικής απόκλισης από την απαίτηση αυτή το 2018. Εκ πρώτης όψεως, δεν προβλέπεται συμμόρφωση της Πορτογαλίας με τον μεταβατικό κανόνα για το χρέος το 2017 και το 2018. Γενικά, το Συμβούλιο είναι της γνώμης ότι θα χρειαστούν περαιτέρω μέτρα από το 2017 για τη συμμόρφωση με τις διατάξεις του συμφώνου Σταθερότητας και Ανάπτυξης. Ωστόσο, όπως προβλέπεται στον κανονισμό (ΕΚ) αριθ. 1466/97, η αξιολόγηση των δημοσιονομικών προγραμμάτων και των αποτελεσμάτων θα πρέπει να λαμβάνει υπόψη το δημοσιονομικό ισοζύγιο του κράτους μέλους υπό το πρίσμα των κυκλικών συνθηκών. Όπως υπενθυμίζεται στην ανακοίνωση της Επιτροπής για το Ευρωπαϊκό Εξάμηνο του 2017 που συνοδεύει τις εν λόγω συστάσεις ανά χώρα, η αξιολόγηση του σχεδίου δημοσιονομικού προγράμματος του 2018 και η επακόλουθη αξιολόγηση των δημοσιονομικών αποτελεσμάτων του 2018 θα πρέπει να λάβουν δεόντως υπόψη τον στόχο να επιτευχθεί δημοσιονομικός προσανατολισμός που να συμβάλλει στην ενίσχυση της εν εξελίξει ανάκαμψης και τη διασφάλιση της βιωσιμότητας των δημόσιων οικονομικών της Πορτογαλίας. Στο πλαίσιο αυτό, το Συμβούλιο σημειώνει ότι η Επιτροπή προτίθεται να διενεργήσει συνολική αξιολόγηση σύμφωνα με τον κανονισμό (ΕΚ) αριθ. 1466/97, ιδίως με βάση την κυκλική κατάσταση της Πορτογαλίας.

               (9)

               Η σταθερή δημοσιονομική εξυγίανση βασίζεται στην έγκαιρη και αυστηρή εφαρμογή του νέου νόμου-πλαισίου για τον προϋπολογισμό σχετικά με την επανεξέταση και τον εξορθολογισμό των δημόσιων δαπανών και την περαιτέρω βελτίωση της είσπραξης εσόδων. Η Πορτογαλία άρχισε μια διαδικασία επανεξέτασης των δαπανών, κυρίως με βάση μέτρα αποδοτικότητας που αφορούν τα υπουργεία Υγείας και Παιδείας, τις κρατικές επιχειρήσεις και το (συγκεντρωτικό) σύστημα δημοσίων προμηθειών, καθώς και τη διαχείριση ακίνητης περιουσίας. Ωστόσο, η εν λόγω επανεξέταση των δαπανών δεν καλύπτει ακόμη ευρύ πεδίο, καθώς καλύπτει μόνο την κεντρική κυβέρνηση και επικεντρώνεται στην αποδοτική εξοικονόμηση πόρων που προκύπτει από τον εξορθολογισμό των υπηρεσιών. Στον τομέα της υγείας, η κυβέρνηση ενέκρινε μέτρα με στόχο την προώθηση της πρόληψης ασθενειών και των πολιτικών δημόσιας υγείας. Επιπλέον, έχουν ληφθεί διάφορα μέτρα για να καταστεί ο τομέας της ιατροφαρμακευτικής περίθαλψης πιο αποδοτικός και βιώσιμος, για παράδειγμα μέσω συγκεντρωτικού συστήματος δημοσίων προμηθειών ή μεγαλύτερης χρήσης γενόσημων φαρμάκων. Ταυτόχρονα, ενώ συνεχίζεται η νοσοκομειακή μεταρρύθμιση, ο δημοσιονομικός προγραμματισμός και η εφαρμογή του στα νοσηλευτικά ιδρύματα εξακολουθεί να αποτελεί σημαντικό ζήτημα. Οι καθυστερήσεις πληρωμών (καθυστερούμενες οφειλές) εξακολουθούν να αυξάνονται, γεγονός που υποδηλώνει αδυναμίες στους μηχανισμούς λογιστικού ελέγχου και στις διαχειριστικές πρακτικές. Η ακριβής και ισορροπημένη κατάρτιση του προϋπολογισμού, η βελτίωση των ελέγχων και η αποτελεσματική επιβολή του νόμου για τον έλεγχο των αναλήψεων υποχρεώσεων θα μπορούσαν να συμβάλουν στη μείωση των καθυστερούμενων οφειλών και στη βελτίωση της αποδοτικότητας και της ποιότητας στον τομέα αυτόν. Οι υψηλές και συνεχώς αυξανόμενες δαπάνες λόγω της γήρανσης του πληθυσμού εξακολουθούν να αποτελούν κίνδυνο για τη δημοσιονομική βιωσιμότητα. Μεσοπρόθεσμα, οι υψηλότεροι δημοσιονομικοί κίνδυνοι αναμένεται να συνδέονται κυρίως με το κόστος χρηματοδότησης των συντάξεων. Οι μακροπρόθεσμοι δημοσιονομικοί κίνδυνοι στη χώρα κρίνεται ότι θα είναι χαμηλοί, κυρίως χάρη στις συνταξιοδοτικές μεταρρυθμίσεις, και υποθέτοντας ότι δεν θα υπάρξει αλλαγή πολιτικής και ότι θα σημειωθεί περαιτέρω μείωση της εξάρτησης του συνταξιοδοτικού συστήματος από τις μεταβιβάσεις πόρων από τον κρατικό προϋπολογισμό. Η αναδιάρθρωση των κρατικών επιχειρήσεων για να καταστούν δημοσιονομικά βιώσιμες δεν έχει ακόμη πραγματοποιηθεί πλήρως. Οι κρατικές επιχειρήσεις υπό την εποπτεία της μονάδας παρακολούθησης (UTAM) του υπουργείου Οικονομικών είχαν συνολικό χρέος ύψους 32 δισεκατ. EUR το δεύτερο τρίμηνο του 2016. Ένα πλαίσιο με καθορισμένους στόχους που θα διασφαλίζει την οικονομική βιωσιμότητα των κρατικών επιχειρήσεων θα μπορούσε να συμβάλει στη μείωση της εξάρτησής τους από μεταβιβάσεις πόρων από τον κρατικό προϋπολογισμό και στην αντιμετώπιση της μεγάλης συσσώρευσης χρέους.

               (10)

               Η πορτογαλική αγορά εργασίας συνέχισε να ανακάμπτει το 2016, με σταθερή βελτίωση των δεικτών της αγοράς εργασίας και, κυρίως, μείωση του ποσοστού ανεργίας. Σημαντικό ποσοστό των νέων θέσεων εργασίας που δημιουργήθηκαν είναι με συμβάσεις αορίστου χρόνου. Παρ’ όλα αυτά, το ποσοστό των προσωρινών συμβάσεων παραμένει σταθερό σε υψηλά επίπεδα. Ο υψηλός κατακερματισμός της αγοράς εργασίας επηρεάζει αρνητικά τις προοπτικές σταδιοδρομίας και τα εισοδήματα των εργαζομένων, ιδίως μεταξύ των νέων. Τον Ιανουάριο του 2017, η Πορτογαλία επανασχεδίασε το οικείο πρόγραμμα στήριξης της απασχόλησης για την προώθηση των προσλήψεων με συμβάσεις αορίστου χρόνου. Ωστόσο, ο αναμενόμενος αντίκτυπός του στη μείωση του κατακερματισμού φαίνεται να είναι περιορισμένος, δεδομένου ότι το εν λόγω πρόγραμμα αναμένεται να καλύψει σχετικά μικρό αριθμό ατόμων. Παρόλο που οι πρόσφατες μεταρρυθμίσεις της αγοράς εργασίας ενίσχυσαν τα κίνητρα για τη δημιουργία θέσεων απασχόλησης, ορισμένες πτυχές του νομικού πλαισίου εξακολουθούν ενδεχομένως να αποθαρρύνουν τις επιχειρήσεις από την πρόσληψη εργαζομένων με συμβάσεις αορίστου χρόνου. Ειδικότερα, οι εργοδότες επιβαρύνονται με αβέβαιο κόστος απόλυσης σε περιπτώσεις που η ατομική απόλυση μόνιμων εργαζομένων κρίνεται άδικη. Αυτό οφείλεται εν μέρει στο ενδεχόμενο επαναπρόσληψης του εργαζομένου, εάν η απόλυση κριθεί καταχρηστική, και σε ανεπάρκειες των δικαστικών διαδικασιών.

               (11)

               Με τη μείωση της ανεργίας από το 2014 και μετά, μειώθηκε και ο απόλυτος αριθμός των μακροχρόνια ανέργων. Ωστόσο, πάνω από το ήμισυ των ανέργων είναι άνεργοι για ένα έτος ή και περισσότερο και το ποσοστό αυτό δεν μειώνεται με την ανάκαμψη. Τα υψηλά επίπεδα της μακροχρόνιας ανεργίας και της ανεργίας των νέων αυξάνουν τον κίνδυνο απομάκρυνσης των ανέργων από την αγορά εργασίας, οι οποίοι χάνουν σταδιακά τις δεξιότητες και την απασχολησιμότητά τους και, ως εκ τούτου, επηρεάζουν επίσης αρνητικά τη δυνητική ανάπτυξη. Η ανεργία των νέων, αν και είναι ακόμη υψηλή, σημειώνει μείωση λόγω μιας σειράς μέτρων που είχαν ληφθεί κατά τα προηγούμενα έτη, μεταξύ άλλων και μέσω μέτρων προσέγγισης στο πλαίσιο των «Εγγυήσεων για τη Νεολαία» (6). Αυτό ίσως να εξηγεί εν μέρει τον λόγο για τον οποίο το ποσοστό των νέων που βρίσκονται εκτός απασχόλησης, εκπαίδευσης ή κατάρτισης (ΕΑΕΚ) είναι χαμηλότερο από τον μέσο όρο της Ένωσης. Η Πορτογαλία λαμβάνει επίσης μέτρα για τον εξορθολογισμό των ενεργητικών πολιτικών για την αγορά εργασίας και για την αντιμετώπιση του προβλήματος της ανεργίας των νέων. Στα εν λόγω μέτρα περιλαμβάνεται η εισαγωγή κινήτρων απασχόλησης (μέσω ασφαλιστικών επιστροφών) τον Απρίλιο του 2017, με στόχο την πρόσληψη νέων και μακροχρόνια ανέργων με συμβάσεις αορίστου χρόνου. Ωστόσο, προκειμένου να διασφαλιστεί η αποτελεσματική ενεργοποίηση των μακροχρόνια ανέργων, έχει καίρια σημασία η αποτελεσματική συνεργασία των δημόσιων υπηρεσιών απασχόλησης με τις κοινωνικές υπηρεσίες για τον καλύτερο προσδιορισμό και την αντιμετώπιση των αναγκών της ομάδας αυτής. Σημαντικό βήμα προς την κατεύθυνση αυτή θα ήταν η δημιουργία των υπηρεσιών μίας στάσης για την απασχόληση οι οποίες έχουν εξαγγελθεί.

               (12)

               Ακολουθώντας το χρονοδιάγραμμα που ανακοινώθηκε, η κυβέρνηση αύξησε τον κατώτατο μισθό για τρίτο συνεχές έτος το 2017. Η τελευταία αύξηση, πάνω από τον προβλεπόμενο πληθωρισμό και τη μέση αύξηση της παραγωγικότητας, αναμένεται να καταστήσει τον κατώτατο μισθό όλο και πιο δεσμευτικό, καθώς το ποσοστό των εργαζομένων που καλύπτονται ανερχόταν ήδη στο ένα πέμπτο του συνόλου το 2016. Οι αυξήσεις του κατώτατου μισθού συμβάλλουν στη μείωση της φτώχειας των εργαζομένων και μπορεί να έχουν θετικό αντίκτυπο στη συνολική ζήτηση. Ωστόσο, ενδέχεται να συνεπάγονται κινδύνους όσον αφορά την απασχόληση, ιδίως για τα άτομα με χαμηλή ειδίκευση. Οι κίνδυνοι αυτοί δεν υλοποιήθηκαν στο τρέχον πλαίσιο ανάκαμψης, αλλά εξακολουθούν να αποτελούν πρόκληση. Η κυβέρνηση παρακολουθεί τον αντίκτυπο της εξέλιξης του κατώτατου μισθού μέσω τριμηνιαίων εκθέσεων, οι οποίες δημοσιεύονται και συζητούνται με τους κοινωνικούς εταίρους.

               (13)

               Η Πορτογαλία παρουσιάζει σημαντική βελτίωση όσον αφορά τα αποτελέσματα της σχολικής εκπαίδευσης, όπως προκύπτει από τα τελευταία αποτελέσματα του Προγράμματος Διεθνούς Αξιολόγησης Μαθητών του ΟΟΣΑ (PISA). Ωστόσο, η χώρα εξακολουθεί να βρίσκεται μεταξύ των χωρών του ΟΟΣΑ με τα υψηλότερα ποσοστά επανάληψης τάξεων, που αποδεδειγμένα αυξάνει τον κίνδυνο πρόωρης εγκατάλειψης του σχολείου και αυξάνει σημαντικά τις εκπαιδευτικές δαπάνες. Το γενικό επίπεδο δεξιοτήτων του εργατικού δυναμικού εξακολουθεί να είναι μεταξύ των χαμηλότερων στην Ευρώπη και παρεμποδίζει το δυναμικό καινοτομίας και την ανταγωνιστικότητα της χώρας. Επιπλέον, οι ψηφιακές δεξιότητες παραμένουν εμπόδιο για την αναβάθμιση των δεξιοτήτων του εργατικού δυναμικού. Περίπου το 22 % του εργατικού δυναμικού της Πορτογαλίας δεν διαθέτει ψηφιακές δεξιότητες (κυρίως διότι δεν χρησιμοποιεί τακτικά το διαδίκτυο), ποσοστό περίπου διπλάσιο από τον μέσο όρο της Ένωσης. Η κυβέρνηση έχει λάβει μέτρα για την προώθηση της εκπαίδευσης ενηλίκων και των ψηφιακών δεξιοτήτων, συγκεκριμένα με τη θέσπιση του προγράμματος «Qualifica» και μιας εθνικής πρωτοβουλίας για τις ψηφιακές δεξιότητες (Πρωτοβουλία INCoDe2030). Για να διασφαλιστεί η αποτελεσματικότητά τους, θα είναι κρίσιμης σημασίας να προσφέρουν ποιοτικές ευκαιρίες για την αναβάθμιση των δεξιοτήτων και την επανεκπαίδευση των εργαζομένων, σύμφωνα με τις ανάγκες της αγοράς εργασίας. Η κυβέρνηση έχει επίσης λάβει ορισμένα μέτρα για τη στήριξη της συνεργασίας μεταξύ των ιδρυμάτων τριτοβάθμιας εκπαίδευσης και του επιχειρηματικού τομέα, ιδίως όσον αφορά τα ερευνητικά αποτελέσματα και τις δραστηριότητές τους. Ωστόσο, οι πανεπιστημιακές δομές θα πρέπει να προσαρμοστούν για να ενθαρρύνουν αυτήν τη συνεργασία.

               (14)

               Μολονότι η κατάσταση βελτιώνεται, η μεγάλη συσσώρευση μη εξυπηρετούμενων εταιρικών δανείων, μαζί με τη χαμηλή κερδοφορία, την έκθεση σε κινδύνους δημόσιου χρέους και τα περιορισμένα κεφαλαιακά αποθέματα ασφαλείας παραμένουν προκλήσεις για τον τραπεζικό τομέα. Η επιδείνωση της ποιότητας των στοιχείων ενεργητικού, ιδίως στον τομέα των επιχειρήσεων, επηρεάζει δυσμενώς την κερδοφορία του τραπεζικού τομέα. Είναι ένας από τους παράγοντες, σε συνδυασμό με τα χαμηλά κεφαλαιακά αποθέματα ασφαλείας, που εμποδίζουν την παραγωγική κατανομή πιστώσεων και επενδύσεων. Μολονότι το επίπεδο των μη εξυπηρετούμενων δανείων μειώνεται, το ποσοστό των μη εξυπηρετούμενων δανείων παραμένει υψηλό (19,5 % έναντι 19,6 % στα τέλη του 2015) και εξακολουθεί να αυξάνεται για ορισμένους τομείς της οικονομίας, ιδίως για τις επιχειρήσεις που δραστηριοποιούνται στους τομείς των κατασκευών και των ακινήτων. Έχουν ληφθεί ορισμένα μέτρα για την αντιμετώπιση της μεγάλης συσσώρευσης μη εξυπηρετούμενων δανείων. Ωστόσο, εξακολουθεί να απαιτείται μια συνολική στρατηγική για να διασφαλιστεί σημαντική μείωση της συσσώρευσης επισφαλειών, συμπεριλαμβανομένης της ανάπτυξης δευτερογενών αγορών, ώστε οι τράπεζες να έχουν τη δυνατότητα να πωλήσουν μέρος των προβληματικών χαρτοφυλακίων τους.

               (15)

               Οι όροι δανεισμού σταδιακά βελτιώνονται τόσο από την πλευρά της ζήτησης όσο και από την πλευρά της προσφοράς, αλλά η πρόσβαση σε χρηματοδότηση για τις ΜΜΕ χρήζει ακόμη βελτίωσης. Το ποσοστό των πορτογαλικών ΜΜΕ που δεν κατόρθωσαν να λάβουν όλο το ποσό των ζητούμενων δανείων αυξήθηκε από 34 % σε 42 %, σε σύγκριση με το μέσο ποσοστό σε επίπεδο Ένωσης, το οποίο μειώθηκε σε 30 % το 2016. Οι καινοτόμες και ανταγωνιστικές επιχειρήσεις με υψηλό δυναμικό ανάπτυξης θα ωφεληθούν από την καλύτερη πρόσβαση σε κεφάλαια. Αυτό θα μειώσει την εξάρτησή τους από τη χρηματοδότηση με δανειακά κεφάλαια και θα βελτιώσει την πρόσβασή τους σε χρηματοδότηση, βοηθώντας έτσι τις επιχειρήσεις να επεκταθούν και να διεθνοποιηθούν. Το 2016, η διαφορά στο κόστος κεφαλαίου μεταξύ επενδύσεων που χρηματοδοτούνται με δανειακά κεφάλαια και εκείνων που χρηματοδοτούνται με ίδια κεφάλαια ήταν η πέμπτη υψηλότερη στην Ένωση και πολύ πάνω από τον μέσο όρο της Ένωσης. Μολονότι οι αλλαγές στο φορολογικό καθεστώς έχουν μειώσει τα κίνητρα για χρηματοδότηση με δανειακά κεφάλαια, είναι ακόμη πολύ νωρίς για να διαπιστωθεί τυχόν αντίκτυπος στη σχετικά υψηλή μεροληπτική μεταχείριση των χρεών στη φορολόγηση των επιχειρήσεων. Τον Ιούλιο του 2016, οι αρχές δρομολόγησαν το πρόγραμμα «Capitalizar», που σχεδιάστηκε κυρίως για να ενθαρρύνει τις ιδιωτικές επενδύσεις. Το πρόγραμμα καθιερώνει νέες πιστωτικές γραμμές για ΜΜΕ, δημιουργεί ειδικευμένα ταμεία που θα συμμετέχουν στις ιδιωτικές επενδύσεις και εισάγει αλλαγές στο φορολογικό καθεστώς για τη στήριξη των επενδύσεων. Παράλληλα, η κυβέρνηση έχει θέσει σε εφαρμογή ένα άλλο πρόγραμμα («Programa Semente») για την παροχή χρηματοδότησης σε νεοφυείς επιχειρήσεις και σε μικρές επιχειρήσεις στα αρχικά στάδια της ανάπτυξής τους (κεφάλαιο εκκίνησης). Το πρόγραμμα θα τις βοηθήσει να αντλήσουν κεφάλαια μέσω της παροχής φορολογικών ελαφρύνσεων, για μέγιστο διάστημα 3 ετών, σε ιδιώτες επενδυτές που αγοράζουν νέες μετοχές στις εν λόγω εταιρείες. Και τα δύο προγράμματα αναμένεται να βελτιώσουν τη χρηματοδότηση των εταιρειών στην Πορτογαλία, με την προϋπόθεση ότι θα τεθούν γρήγορα σε πλήρη εφαρμογή.

               (16)

               Τον Ιανουάριο του 2017, στο πλαίσιο της δέσμης μέτρων για την αντιμετώπιση των εμποδίων στις αγορές υπηρεσιών, η Επιτροπή παρείχε καθοδήγηση σε όλα τα κράτη μέλη σχετικά με τις εθνικές ανάγκες μεταρρύθμισης για την κανονιστική ρύθμιση των επαγγελματικών υπηρεσιών με υψηλό δυναμικό ανάπτυξης και απασχόλησης. Οι συστάσεις μεταρρύθμισης καλύπτουν ευρύ φάσμα απαιτήσεων βάσει συγκριτικής ανάλυσης, σύμφωνα με το πνεύμα και τις εργασίες της διαδικασίας αμοιβαίας αξιολόγησης με τη συμμετοχή των κρατών μελών κατά την τελευταία τριετία. Η Πορτογαλία συμμετείχε ενεργά στη διαδικασία αυτή. Η Πορτογαλία εξηγεί στο εθνικό της σχέδιο δράσης ότι δεν αναμένει σημαντικές τροποποιήσεις κατά τα προσεχή έτη, δεδομένου ότι πραγματοποιούνται σημαντικές μεταρρυθμίσεις και επανεξέταση των νομοθετικά κατοχυρωμένων επαγγελμάτων από το 2011. Η καθοδήγηση που παρέχει η Επιτροπή συμπληρώνει τις αξιολογήσεις του Ευρωπαϊκού Εξαμήνου του 2017, εξετάζοντας συγκεκριμένα τις απαιτήσεις που διέπουν τα επαγγέλματα αυτά. Υπάρχουν σημαντικά κανονιστικά και διοικητικά εμπόδια στην πρόσβαση σε παροχή υπηρεσιών σε διάφορους τομείς. Κατά τη διάρκεια του προγράμματος χρηματοδοτικής συνδρομής συμφωνήθηκαν ορισμένες μεταρρυθμίσεις που αφορούν τις κατασκευές και τις πλέον περιοριστικές επιχειρηματικές υπηρεσίες, συμπεριλαμβανομένων των νομοθετικά κατοχυρωμένων επαγγελμάτων, αλλά έχουν διακοπεί ή αντιστραφεί. Οι διατάξεις που διέπουν ορισμένα επαγγέλματα είναι λιγότερο φιλόδοξες από τον νόμο-πλαίσιο όσον αφορά το άνοιγμα των εν λόγω επαγγελμάτων στον ανταγωνισμό. Εγείρουν επίσης ανησυχίες σχετικά με το άμεσο ή έμμεσο αποτέλεσμα περιορισμού του ανταγωνισμού στην αγορά επαγγελματικών υπηρεσιών.

               (17)

               Εξακολουθούν να υπάρχουν χαμηλά επίπεδα αποδοτικότητας και διαφάνειας στην πορτογαλική δημόσια διοίκηση. Ο ανταγωνισμός στις δημόσιες προμήθειες είναι ακόμη περιορισμένος. Παρά την πρόοδο που έχει σημειωθεί, εξακολουθούν να υπάρχουν αδυναμίες όσον αφορά τη διαφάνεια και την αξιοπιστία των δεδομένων και των διαδικασιών για τις δημόσιες προμήθειες. Η διαφάνεια των συμβάσεων παραχώρησης και των συμπράξεων δημόσιου και ιδιωτικού τομέα εξακολουθεί να παρεμποδίζεται από τις αναθέτουσες αρχές που δεν διαθέτουν την απαραίτητη εμπειρογνωμοσύνη για να διαχειριστούν πολύπλοκες συμβάσεις. Η χρήση της απευθείας ανάθεσης στις δημόσιες προμήθειες παραμένει σε υψηλά επίπεδα. Προσφάτως ξεκίνησε η αναθεώρηση του Κώδικα περί Δημοσίων Προμηθειών και η εφαρμογή της θα παρακολουθείται στενά από την Επιτροπή. Ο διοικητικός φόρτος και η έλλειψη ομοιογενών πρακτικών εφαρμογής σε ολόκληρη τη χώρα καθυστερούν τη μεταρρύθμιση των διαδικασιών. Παρά την κάποια πρόοδο, υπήρξαν καθυστερήσεις στην απλούστευση των τοπικών και κεντρικών διοικητικών διαδικασιών με ελάχιστο συντονισμό μεταξύ των διαφόρων βαθμίδων της δημόσιας διοίκησης. Οι πορτογαλικές αρχές έχουν εγκρίνει νέο πρόγραμμα απλούστευσης με την ονομασία SIMPLEX+. Το εν λόγω πρόγραμμα περιλαμβάνει αρκετά φιλόδοξη δέσμη μέτρων για τους πολίτες και τις επιχειρήσεις. Τα μέτρα αυτά είναι ελπιδοφόρα και πρέπει να διασφαλιστεί η έγκαιρη υλοποίηση της δέσμης μέτρων SIMPLEX+, ώστε το πρόγραμμα να αρχίσει να έχει ουσιαστικό αντίκτυπο. Τα περισσότερα από τα μέτρα που περιλαμβάνονται στη δέσμη σχετικά με τις επιχειρήσεις αρχίζουν πλέον να υλοποιούνται. Οι επιδόσεις του πορτογαλικού δικαστικού συστήματος παραμένουν κάτω από τον μέσο όρο της Ένωσης. Στην Πορτογαλία, οι δείκτες αποτελεσματικότητας όσον αφορά τις υποθέσεις αστικών, εμπορικών και φορολογικών διαφορών εξακολουθούν να μην είναι ικανοποιητικοί. Το γεγονός αυτό έχει αρνητικό αντίκτυπο στην επιχειρηματική δυναμική και την προσέλκυση άμεσων ξένων επενδύσεων. Η αποτελεσματικότητα των φορολογικών και διοικητικών δικαστηρίων εξακολουθεί να αποτελεί πρόβλημα όσον αφορά το ποσοστό επίλυσης, ενώ οι διαδικασίες διαρκούν υπερβολικά μεγάλο χρονικό διάστημα. Εξακολουθούν να χρειάζονται έως και 40 μήνες για την ολοκλήρωση δικαστικών διαδικασιών αφερεγγυότητας, γεγονός που εγείρει αμφιβολίες για την αποτελεσματικότητα των πλαισίων SIREVE.

               (18)

               Η Πορτογαλία σημειώνει πρόοδο όσον αφορά την αύξηση της διαφάνειας και την καταπολέμηση της διαφθοράς στη δημόσια διοίκηση, αλλά δεν υπάρχει γενική στρατηγική. Η καταπολέμηση της διαφθοράς φαίνεται να έχει καταστεί πραγματική προτεραιότητα των εθνικών εισαγγελικών αρχών και έχουν τεθεί σε εφαρμογή πιο αποτελεσματικές διαδικασίες για τη διαχείριση των υποθέσεων και των πόρων. Ωστόσο, μένει να διαπιστωθεί κατά πόσον οι εν λόγω διαδικασίες θα έχουν ως αποτέλεσμα βελτιώσεις στα ποσοστά οριστικών καταδικαστικών αποφάσεων σε υποθέσεις διαφθοράς στα υψηλά κλιμάκια και στην επιβολή ποινών με ισχυρότερο αποτρεπτικό χαρακτήρα. Όσον αφορά την πρόληψη, τα σχέδια πρόληψης της διαφθοράς που καταρτίστηκαν σε κάθε δημόσιο οργανισμό έχουν, μέχρι τώρα, κυρίως τυπικό χαρακτήρα. Δεν έχουν προσαρμοστεί πλήρως για κάθε οργανισμό ούτε συνοδεύονται από κατάλληλη παρακολούθηση.

               (19)

               Στο πλαίσιο του Ευρωπαϊκού Εξαμήνου του 2017, η Επιτροπή διενήργησε διεξοδική ανάλυση της οικονομικής πολιτικής της Πορτογαλίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας για το 2017, το εθνικό πρόγραμμα μεταρρυθμίσεων για το 2017 και τη συνέχεια που δόθηκε στις συστάσεις που είχαν απευθυνθεί προς την Πορτογαλία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Πορτογαλία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε επίπεδο Ένωσης κατά τη διαμόρφωση μελλοντικών εθνικών αποφάσεων.

               (20)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2017 και η γνώμη (7) του αποτυπώνεται ιδίως στη σύσταση 1 κατωτέρω.

               (21)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω,

         ΣΥΝΙΣΤΑ στην Πορτογαλία να λάβει μέτρα το 2017 και το 2018 προκειμένου:

               1.

               Να διασφαλίσει τη διατηρησιμότητα της διόρθωσης του υπερβολικού ελλείμματος. Να καταβάλει ουσιαστική δημοσιονομική προσπάθεια το 2018, σύμφωνα με τις απαιτήσεις του προληπτικού σκέλους του συμφώνου Σταθερότητας και Ανάπτυξης, λαμβάνοντας υπόψη την ανάγκη να ενισχυθεί η συνεχιζόμενη ανάκαμψη και να διασφαλιστεί η βιωσιμότητα των δημόσιων οικονομικών της Πορτογαλίας. Να χρησιμοποιήσει τα έκτακτα έσοδα για να επιταχύνει τη μείωση του δείκτη χρέους γενικής κυβέρνησης προς το ΑΕγχΠ. Να εντείνει τις προσπάθειες επέκτασης της επανεξέτασης των δαπανών προκειμένου να καλύπτει σημαντικό μέρος των δαπανών γενικής κυβέρνησης σε αρκετές πολιτικές. Να ενισχύσει τον έλεγχο των δαπανών, τη σχέση κόστους/αποτελεσματικότητας και την επαρκή κατάρτιση του προϋπολογισμού, ιδίως στον τομέα της υγείας, με έμφαση στη μείωση των καθυστερούμενων οφειλών στα νοσοκομεία, και να διασφαλίσει τη βιωσιμότητα του συνταξιοδοτικού συστήματος. Να αυξήσει την οικονομική βιωσιμότητα των κρατικών επιχειρήσεων και να θέσει τομεακούς στόχους αποδοτικότητας εγκαίρως για τον προϋπολογισμό του 2018, βελτιώνοντας το συνολικό καθαρό εισόδημα των κρατικών επιχειρήσεων και μειώνοντας την επιβάρυνση του κρατικού προϋπολογισμού.

               2.

               Να προωθήσει τις προσλήψεις με συμβάσεις αορίστου χρόνου, μεταξύ άλλων μέσω της αναθεώρησης του νομικού πλαισίου. Να διασφαλίσει την αποτελεσματική ενεργοποίηση των μακροχρόνια ανέργων. Από κοινού με τους κοινωνικούς εταίρους, να διασφαλίσει ότι η εξέλιξη του κατώτατου μισθού δεν θα βλάψει την απασχόληση των ατόμων με χαμηλή ειδίκευση.

               3.

               Να εντείνει τις προσπάθειες για να εξυγιάνει τους ισολογισμούς των πιστωτικών ιδρυμάτων, εφαρμόζοντας ολοκληρωμένη στρατηγική για την αντιμετώπιση των μη εξυπηρετούμενων δανείων, μεταξύ άλλων βελτιώνοντας τη δευτερογενή αγορά για προβληματικά στοιχεία ενεργητικού. Να βελτιώσει την πρόσβαση σε κεφάλαια, ιδίως για τις νεοφυείς και τις μικρομεσαίες επιχειρήσεις.

               4.

               Να εφαρμόσει χάρτη πορείας για την περαιτέρω μείωση του διοικητικού φόρτου και την αντιμετώπιση των κανονιστικών εμποδίων στους τομείς των κατασκευών και των επιχειρηματικών υπηρεσιών έως τα τέλη του 2017. Να αυξήσει την αποτελεσματικότητα των διαδικασιών αφερεγγυότητας και των φορολογικών διαδικασιών.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  ΕΕ C 92 της 24.3.2017, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (5)  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

      (6)  Σύσταση του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία (ΕΕ C 120 της 26.4.2013, σ. 1).

      (7)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 11ης Ιουλίου 2017, σχετικά με το εθνικό πρόγραμμα μεταρρυθμίσεων της Σλοβενίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Σλοβενίας για το 2017

text:
               9.8.2017

               EL

               Επίσημη Εφημερίδα της Ευρωπαϊκής Ένωσης

               C 261/105

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με το εθνικό πρόγραμμα μεταρρυθμίσεων της Σλοβενίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Σλοβενίας για το 2017
   (2017/C 261/23)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 16 Νοεμβρίου 2016 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης, στην οποία η Σλοβενία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ, την οποία ενέκρινε το Ευρωπαϊκό Συμβούλιο στις 9-10 Μαρτίου 2017. Στις 21 Μαρτίου 2017 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ») (3).

               (2)

               Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Σλοβενία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις κατωτέρω συστάσεις 1 έως 3.

               (3)

               Η έκθεση χώρας του 2017 για τη Σλοβενία δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Σλοβενίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Σλοβενίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επίσης, περιλάμβανε εμπεριστατωμένη επισκόπηση βάσει του άρθρο 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 22 Φεβρουαρίου 2017. Από την ανάλυσή της, η Επιτροπή κατέληξε στο συμπέρασμα ότι η Σλοβενία παρουσιάζει μακροοικονομικές ανισορροπίες. Ειδικότερα, οι αδυναμίες του τραπεζικού τομέα, το εταιρικό χρέος και οι δημοσιονομικοί κίνδυνοι αποτελούν ευπάθειες. Οι ανισορροπίες αποθεμάτων αποκαθίστανται σταδιακά, υπό το πρίσμα της ανάκαμψης. Ο εταιρικός τομέας έχει υποστεί σημαντική μείωση του χρέους και οι ιδιωτικές επενδύσεις, μεταξύ άλλων και με τη μορφή των άμεσων ξένων επενδύσεων, έχουν αρχίσει να ανακάμπτουν, αν και τα επίπεδα των εισερχόμενων άμεσων ξένων επενδύσεων είναι ακόμη χαμηλά, σε σύγκριση με άλλες χώρες της περιοχής. Το δημόσιο χρέος κορυφώθηκε το 2015, και τα προσεχή έτη αναμένεται προσαρμογή προς τα κάτω. Η πρόοδος όσον αφορά την αναδιάρθρωση του τραπεζικού τομέα συνέπεσε με τη ραγδαία πτώση του ποσοστού των μη εξυπηρετούμενων δανείων, το οποίο αναμένεται να συνεχίσει να μειώνεται. Έχουν ληφθεί σχετικά μέτρα από την κυβέρνηση για την εξυγίανση και την αναδιάρθρωση του τραπεζικού τομέα, καθώς και για τη βελτίωση της διακυβέρνησης των κρατικών επιχειρήσεων. Ωστόσο, απαιτείται περαιτέρω δράση πολιτικής για να αντιμετωπιστεί το εταιρικό χρέος και οι εναπομένουσες αδυναμίες του χρηματοπιστωτικού τομέα, προκειμένου να εξασφαλιστεί η μακροπρόθεσμη βιωσιμότητα των δημόσιων οικονομικών και να βελτιωθεί το επιχειρηματικό περιβάλλον.

               (4)

               Στις 28 Απριλίου 2017, η Σλοβενία υπέβαλε το πρόγραμμα σταθερότητας για το 2017 και στις 3 Μαΐου 2017 υπέβαλε το εθνικό πρόγραμμα μεταρρυθμίσεων για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)

               Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

               (6)

               Η Σλοβενία υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Στο πρόγραμμα σταθερότητας του 2017, η κυβέρνηση αναμένει ότι το ονομαστικό έλλειμμα θα βελτιωθεί σε 0,8 % του ΑΕγχΠ το 2017 και εν συνεχεία θα μετατραπεί σε πλεόνασμα 0,4 % του ΑΕγχΠ το 2020. Ο μεσοπρόθεσμος δημοσιονομικός στόχος —για ισοσκελισμένο προϋπολογισμό σε διαρθρωτικούς όρους, ο οποίος δεν είναι σύμφωνος με τις απαιτήσεις του συμφώνου Σταθερότητας και Ανάπτυξης— αναμένεται να επιτευχθεί έως το 2020. Ωστόσο, με βάση το εκ νέου υπολογισθέν (5) διαρθρωτικό ισοζύγιο, ο μεσοπρόθεσμος δημοσιονομικός στόχος δεν αναμένεται να επιτευχθεί εντός του χρονικού ορίζοντα του προγράμματος. Σύμφωνα με το πρόγραμμα σταθερότητας για το 2017, ο δείκτης χρέους της γενικής κυβέρνησης προς το ΑΕγχΠ αναμένεται να μειωθεί σε 77,0 % του ΑΕγχΠ το 2017 και να συνεχίσει να μειώνεται σε 67,5 % του ΑΕγχΠ το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευλογοφανές. Συγχρόνως, δεν έχουν ακόμη προσδιοριστεί επαρκώς τα αναγκαία μέτρα στήριξης των σχεδιαζόμενων στόχων από το 2017 και μετά.

               (7)

               Το πρόγραμμα σταθερότητας του 2017 δείχνει ότι η δημοσιονομική επίπτωση της πρωτοφανούς ροής προσφύγων είναι σημαντική το 2016 και το 2017 και παρέχει επαρκείς αποδείξεις της έκτασης και της φύσης αυτού του πρόσθετου δημοσιονομικού κόστους. Σύμφωνα με την Επιτροπή, οι επιλέξιμες πρόσθετες δαπάνες για την έκτακτη εισροή προσφύγων το 2016 ανήλθε στο 0,07 % του ΑΕγχΠ. Το ποσό αυτό παραμένει αμετάβλητο σε σύγκριση με το σχέδιο δημοσιονομικού προγράμματος για το 2017, που επιβεβαίωσε τις προβλέψεις του προγράμματος σταθερότητας του 2016. Για το 2017 το πρόγραμμα σταθερότητας περιλαμβάνει αίτημα για 0,07 % του ΑΕγχΠ, για το οποίο η Επιτροπή θα εξετάσει την επαυξητική επίπτωση της τάξης του 0,01 % του ΑΕγχΠ. Οι διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97 καλύπτουν αυτές τις πρόσθετες δαπάνες, διότι η εισροή προσφύγων και η λήψη συναφών μέτρων ασφαλείας συνιστούν ασυνήθεις περιστάσεις, ο αντίκτυπός τους στα δημοσιονομικά της Σλοβενίας είναι σημαντικός και δεν θα διακυβευόταν η βιωσιμότητα με το να επιτραπεί προσωρινή απόκλιση από την πορεία προσαρμογής προς επίτευξη του μεσοπρόθεσμου δημοσιονομικού στόχου. Ως εκ τούτου, η απαιτούμενη προσαρμογή για την επίτευξη του μεσοπρόθεσμου δημοσιονομικού στόχου για το 2016 έχει μειωθεί προκειμένου να ληφθούν υπόψη οι εν λόγω πρόσθετες δημοσιονομικές δαπάνες. Όσον αφορά το 2017, η τελική αξιολόγηση, μεταξύ άλλων για τα επιλέξιμα ποσά, θα πραγματοποιηθεί την άνοιξη του 2018 βάσει των καταγεγραμμένων στοιχείων που θα παρασχεθούν από τις σλοβενικές αρχές.

               (8)

               Στις 12 Ιουλίου 2016 το Συμβούλιο συνέστησε στη Σλοβενία να επιτύχει ετήσια δημοσιονομική προσαρμογή τουλάχιστον 0,6 % του ΑΕγχΠ προς τον μεσοπρόθεσμο δημοσιονομικό στόχο το 2017. Με βάση τις εαρινές προβλέψεις της Επιτροπής για το 2017, υπάρχει κίνδυνος κάποιας απόκλισης από την εν λόγω απαίτηση το 2017.

               (9)

               Το 2018, υπό το πρίσμα της δημοσιονομικής κατάστασης και ιδίως του επιπέδου του χρέους, η Σλοβενία αναμένεται να προσαρμοστεί περαιτέρω προς την κατεύθυνση ενός ενδεδειγμένου μεσοπρόθεσμου δημοσιονομικού στόχου. Σύμφωνα με τον από κοινού συμφωνηθέντα πίνακα προσαρμογής στο πλαίσιο του συμφώνου Σταθερότητας και Ανάπτυξης, η εν λόγω προσαρμογή μεταφράζεται σε απαίτηση για ονομαστικό ρυθμό αύξησης των καθαρών πρωτογενών δημόσιων δαπανών (6) που δεν υπερβαίνει το 0,6 %. Θα αντιστοιχεί σε διαρθρωτική προσαρμογή της τάξης του 1 % του ΑΕγχΠ. Σε περίπτωση μη αλλαγής των πολιτικών, υπάρχει κίνδυνος σημαντικής απόκλισης από την εν λόγω απαίτηση το 2018. Η Σλοβενία αναμένεται να συμμορφωθεί με τον κανόνα για το χρέος το 2017 και το 2018. Συνολικά, το Συμβούλιο είναι της γνώμης ότι η Σλοβενία πρέπει να είναι έτοιμη να λάβει περαιτέρω μέτρα το 2017 και ότι θα χρειαστούν περαιτέρω μέτρα το 2018, προκειμένου να συμμορφωθεί με τις διατάξεις του συμφώνου Σταθερότητας και Ανάπτυξης. Ωστόσο, όπως προβλέπεται στον κανονισμό (ΕΚ) αριθ. 1466/97, η αξιολόγηση των δημοσιονομικών σχεδίων και αποτελεσμάτων θα πρέπει να λαμβάνει υπόψη τη δημοσιονομική ισορροπία του κράτους μέλους υπό το πρίσμα των συνθηκών που υπαγορεύει ο οικονομικός κύκλος. Όπως υπενθυμίζεται στην ανακοίνωση της Επιτροπής για το Ευρωπαϊκό Εξάμηνο του 2017, που συνοδεύει τις εν λόγω συστάσεις ανά χώρα, η αξιολόγηση του σχεδίου δημοσιονομικού προγράμματος του 2018 και η επακόλουθη αξιολόγηση των δημοσιονομικών αποτελεσμάτων του 2018 θα πρέπει να λαμβάνουν δεόντως υπόψη τον στόχο επίτευξης δημοσιονομικού προσανατολισμού που συμβάλλει στην ισχυροποίηση της συνεχιζόμενης ανάκαμψης και στη διασφάλιση της βιωσιμότητας των δημόσιων οικονομικών της Σλοβενίας. Στο πλαίσιο αυτό, το Συμβούλιο σημειώνει ότι η Επιτροπή προτίθεται να διενεργήσει συνολική αξιολόγηση σύμφωνα με τον κανονισμό (ΕΚ) αριθ. 1466/97, ιδίως με βάση την κυκλική κατάσταση της Σλοβενίας. Επιπλέον, υπάρχει σημαντική αβεβαιότητα ως προς την κυκλική θέση στη συγκεκριμένη περίπτωση της Σλοβενίας, λόγω της ιδιαίτερα μεγάλης συρρίκνωσης της οικονομικής δραστηριότητας το διάστημα 2008-2013 και των μεγάλων διαρθρωτικών μεταρρυθμίσεων και των μεταρρυθμίσεων του χρηματοπιστωτικού τομέα που υλοποιούνται.

               (10)

               Ο νόμος για τον δημοσιονομικό κανόνα που εκδόθηκε τον Ιούλιο 2015 εισήγαγε ένα μεσοπρόθεσμο δημοσιονομικό πλαίσιο για τη γενική κυβέρνηση. Απαιτούνται ορισμένες τροποποιήσεις του νόμου για τα δημόσια οικονομικά προκειμένου να καταστεί λειτουργικός. Αρχικά η κυβέρνηση δεσμεύθηκε για έγκριση του αναθεωρημένου νόμου περί δημόσιων οικονομικών εντός έξι μηνών από την έγκριση του νόμου για τον δημοσιονομικό κανόνα. Η προθεσμία αυτή ωστόσο αναβλήθηκε επανειλημμένως και ο αναθεωρημένος νόμος δεν έχει ακόμη κατατεθεί στο κοινοβούλιο για ψήφιση. Ο αναθεωρημένος νόμος περί δημόσιων οικονομικών αποτελεί ένα από τα νομικά εργαλεία για τη μεταφορά στην εθνική νομοθεσία της οδηγίας 2011/85/ΕΕ του Συμβουλίου (7), την οποία τα κράτη μέλη όφειλαν να έχουν ολοκληρώσει μέχρι το τέλος του 2013. Τα μέλη του δημοσιονομικού συμβουλίου διορίστηκαν στις 21 Μαρτίου 2017.

               (11)

               Το υψηλό δημόσιο χρέος στο 79,7 % του ΑΕγχΠ το 2016 καθιστά ευάλωτα τα δημόσια οικονομικά της Σλοβενίας. Η γήρανση του πληθυσμού της Σλοβενίας προχωρεί με ρυθμούς ταχύτερους από εκείνους των περισσοτέρων κρατών μελών. Η Σλοβενία αντιμετωπίζει υψηλούς κινδύνους όσον αφορά τη μακροπρόθεσμη βιωσιμότητα των δημόσιων οικονομικών και ο δείκτης κενού μακροπρόθεσμης βιωσιμότητας είναι ο υψηλότερος όλων των κρατών μελών, λόγω της προβλεπόμενης αύξησης των δημόσιων δαπανών σχετικά με τις συντάξεις, την υγειονομική περίθαλψη και τη μακροχρόνια περίθαλψη.

               (12)

               Η κυβέρνηση έχει υποβάλει προτάσεις για μεταρρύθμιση του συστήματος υγειονομικής περίθαλψης. Το νομοσχέδιο περί Υγειονομικής Περίθαλψης και Ασφάλισης Υγείας, το οποίο αποτελεί το βασικό στοιχείο της μεταρρύθμισης, τέθηκε σε δημόσια διαβούλευση τον Φεβρουάριο 2017 και πρόκειται να υποβληθεί στην Εθνοσυνέλευση μέχρι το καλοκαίρι του 2017. Είναι σημαντικό να τηρηθεί το προβλεπόμενο χρονοδιάγραμμα ώστε ο νόμος να ψηφιστεί εντός του 2017. Τον Δεκέμβριο 2016 υποβλήθηκαν οι προτάσεις για την τροποποίηση του νόμου για τις υπηρεσίες υγείας και του νόμου για τα δικαιώματα των ασθενών ενώ ψηφίστηκε ο νέος νόμος για τα φαρμακεία. Οι εναπομένουσες προκλήσεις αφορούν τη διακυβέρνηση και τις επιδόσεις των νοσοκομείων, της πρωτοβάθμιας περίθαλψης ως ρυθμιστή για την ενδονοσοκομειακή περίθαλψη, τα συστήματα πληρωμής των νοσοκομείων, την αξιολόγηση τεχνολογιών υγείας και τα συστήματα πληροφοριών. Επιπλέον, τα οφέλη από το συγκεντρωτικό σύστημα δημοσίων συμβάσεων για τα ιατρικά προϊόντα και τις υπηρεσίες παραμένουν σε μεγάλο βαθμό αναξιοποίητα, ενώ ετοιμάζεται νέο συγκεντρωτικό σύστημα δημοσίων συμβάσεων για τα φάρμακα το οποίο θα μπορούσε να συμβάλει στην αύξηση της διαφάνειας και της οικονομικής αποδοτικότητας των δημοσίων συμβάσεων. Η πρόοδος των μεταρρυθμίσεων της μακροχρόνιας περίθαλψης αποτελεί επίσης σημαντική πρόκληση. Μέχρι σήμερα, δεν υπάρχει ολοκληρωμένο σύστημα μακροχρόνιας περίθαλψης στη Σλοβενία. Ένα πιλοτικό έργο για τον προσδιορισμό των αναγκών μακροχρόνιας περίθαλψης βρίσκεται σε προπαρασκευαστικό στάδιο.

               (13)

               Η λευκή βίβλος για τις συντάξεις εγκρίθηκε από την κυβέρνηση τον Απρίλιο του 2016 και δρομολόγησε δημόσια διαβούλευση σχετικά με το μέλλον του συνταξιοδοτικού συστήματος. Ωστόσο, εξακολουθούν να μην υπάρχουν συγκεκριμένες νομοθετικές προτάσεις. Οι μελλοντικές προκλήσεις συνίστανται στη διασφάλιση της μακροπρόθεσμης βιωσιμότητας και επάρκειας του συνταξιοδοτικού συστήματος με την αναπροσαρμογή της νόμιμης ηλικίας συνταξιοδότησης στην αύξηση του προσδόκιμου ζωής, και στην προώθηση της συνταξιοδότησης σε μεγαλύτερη ηλικία, στην αύξηση της κάλυψης των συστημάτων επικουρικών συντάξεων, στην κατάλληλη αντιμετώπιση των διαφόρων σταδιοδρομιών και στη μείωση του κινδύνου φτώχειας σε μεγάλη ηλικία.

               (14)

               Συνεχίζεται η βελτίωση της αγοράς εργασίας και των κοινωνικών τάσεων. Η δημιουργία θέσεων εργασίας έχει αυξηθεί και η ανεργία μειώνεται. Το ποσοστό των ατόμων που αντιμετωπίζουν κίνδυνο φτώχειας και κοινωνικού αποκλεισμού μειώθηκε αλλά παραμένει πάνω από τον μέσο όρο της Ένωσης όσον αφορά τους ηλικιωμένους. Η βελτίωση της αγοράς εργασίας προσφέρει ευκαιρίες απασχόλησης στους εργαζομένους μεγαλύτερης ηλικίας, αλλά τα ποσοστά συμμετοχής τους παραμένουν χαμηλά. Τα τελευταία χρόνια, η συνταξιοδότηση μέσω του συστήματος ασφάλισης ανέργων είναι όλο και πιο σύνηθες φαινόμενο. Η μακροχρόνια ανεργία παραμένει πάνω από τα προ κρίσης επίπεδα και αντιπροσωπεύει περισσότερο από το ήμισυ του συνόλου των ανέργων. Πάνω από το 40 % όλων των μακροχρόνια ανέργων είναι ηλικίας άνω των 50 ετών και περίπου οι μισοί από αυτούς είναι άνεργοι επί δύο ή και περισσότερα χρόνια. Έχει πραγματοποιηθεί ανάλυση και έχει καταρτιστεί και συζητηθεί με τους κοινωνικούς εταίρους σχέδιο δράσης που αποσκοπεί στην αύξηση του ποσοστού απασχόλησης των εργαζομένων μεγαλύτερης ηλικίας. Η έγκαιρη υλοποίηση του σχεδίου δράσης μπορεί να συμβάλει ώστε να βελτιωθεί η ενεργοποίηση των εργαζομένων μεγαλύτερης ηλικίας. Το ποσοστό απασχόλησης των εργαζομένων χαμηλής ειδίκευσης παραμένει σε χαμηλά επίπεδα και πολύ κάτω από τα προ κρίσης επίπεδα και τον μέσο όρο της Ένωσης. Το σχέδιο υλοποίησης της ενεργούς πολιτικής για την αγορά εργασίας, που εγκρίθηκε τον Ιανουάριο 2016, συνεχίζει την τρέχουσα προσέγγιση, ενώ οι δαπάνες στον τομέα αυτό εξακολουθούν να είναι χαμηλές. Οι εργαζόμενοι μεγαλύτερης ηλικίας και οι εργαζόμενοι χαμηλής ειδίκευσης εξακολουθούν να υποεκπροσωπούνται στα μέτρα ενεργητικής πολιτικής για την αγορά εργασίας. Ο κατακερματισμός της αγοράς εργασίας παραμένει πρόκληση παρά τη μεταρρύθμιση του 2013.

               (15)

               Το επίπεδο των μη εξυπηρετούμενων δανείων, αν και παραμένει υψηλό, ακολουθεί σταθερή πτωτική πορεία. Η Τράπεζα της Σλοβενίας εφαρμόζει ορισμένα μέτρα που παρέχουν στις τράπεζες κίνητρα για να μειώσουν τα μη εξυπηρετούμενα δάνεια με βιώσιμο τρόπο. Οι πιέσεις για τη μείωση του χρέους έχουν αρχίσει να αμβλύνονται, αλλά οι ροές πιστώσεων προς τις επιχειρήσεις εξακολουθούν να συρρικνώνονται. Η πρόοδος όσον αφορά τη μείωση του χρέους μεμονωμένων επιχειρήσεων είναι ανομοιογενής. Η εξυγίανση και η αναδιάρθρωση του τραπεζικού τομέα σημειώνουν πρόοδο με τη συγχώνευση τριών τραπεζών το 2016. Η Σλοβενία δεσμεύεται να εκποιήσει τουλάχιστον το 50 % της συμμετοχής της στη μεγαλύτερη κρατική τράπεζα έως τις 31 Δεκεμβρίου 2017 και ακόμη 25 % μείον μία μετοχή έως τις 31 Δεκεμβρίου 2018. Με αναθεωρήσεις του νομοθετικού πλαισίου ενισχύθηκε περαιτέρω η ικανότητα εταιρικής αναδιάρθρωσης της Εταιρείας Διαχείρισης Τραπεζικών Στοιχείων Ενεργητικού. Τα επίπεδα των μη εξυπηρετούμενων δανείων εξακολουθούν να είναι υψηλά μεταξύ των ΜΜΕ. Για την αντιμετώπιση του προβλήματος, με τη βοήθεια της Παγκόσμιας Τράπεζας, έχει εκπονηθεί συστηματική προσέγγιση όσον αφορά την ικανότητα των ΜΜΕ να ρυθμίζουν τα μη εξυπηρετούμενα δάνεια. Επιπλέον, η κυβέρνηση ενέκρινε νομοσχέδιο για τη σύσταση κεντρικού μητρώου πιστώσεων ώστε να καταστεί δυνατή η αποτελεσματικότερη διαχείριση των κινδύνων και να μειωθεί ο κίνδυνος χρέους.

               (16)

               Η πρόσβαση σε εναλλακτικές πηγές χρηματοδότησης για τις φερέγγυες επιχειρήσεις είναι πολύ περιορισμένη. Το σλοβενικό ταμείο επιχειρήσεων και η Slovenska izvozna in razvojna banka (τράπεζα SID) έχουν κυρίως εισαγάγει νέα χρεωστικά μέσα για τις ΜΜΕ, μεταξύ άλλων και μέτρα όπως οι μικροπιστώσεις. Το 2016 το σλοβενικό ταμείο επιχειρήσεων έθεσε σε εφαρμογή πρόγραμμα κεφαλαίου κίνησης στο οποίο συμμετείχαν λιγότερες από 50 δικαιούχοι ΜΜΕ. Άλλα εναλλακτικά μέσα χρηματοδότησης μέσω των ΕΔΕΤ, συμπεριλαμβανομένων των κεφαλαίων επιχειρηματικού κινδύνου και των ιδίων κεφαλαίων, θα μπορούσαν να αποτελέσουν σημαντική πηγή πρόσθετης χρηματοδότησης, αλλά παραμένουν σε μεγάλο βαθμό αναξιοποίητα.

               (17)

               Η εφαρμογή της στρατηγικής 2015-2020 για την ανάπτυξη της δημόσιας διοίκησης βρίσκεται σε εξέλιξη και έχει σημειωθεί κάποια πρόοδος. Ωστόσο, ορισμένα συγκεκριμένα μέτρα, όπως η έγκριση του νόμου περί δημόσιας διοίκησης, σημειώνουν περαιτέρω καθυστερήσεις. Το κυβερνητικό πρόγραμμα για τη μείωση του διοικητικού φόρτου εκτιμάται ότι έχει δημιουργήσει συνολική εξοικονόμηση πόρων ύψους 365 εκατ. EUR μεταξύ του 2009 και του 2015 ενώ έχει εφαρμοστεί σχεδόν το 60 % των 318 μέτρων για τη μείωση του διοικητικού φόρτου. Εντούτοις, οι ιδιωτικές επενδύσεις εξακολουθούν να παρακωλύονται λόγω πολύπλοκων και χρονοβόρων διοικητικών διαδικασιών, ιδίως στον κλάδο των κατασκευών και του χωροταξικού σχεδιασμού. Αν και η αποτελεσματικότητα και η ποιότητα του δικαστικού συστήματος έχουν περαιτέρω βελτιωθεί, σε εμπορικές υποθέσεις εξακολουθεί να μεσολαβεί μεγάλο χρονικό διάστημα μέχρι τις πρώτες ακροάσεις ενώ οι αγωγές δεν μπορούν να υποβληθούν ηλεκτρονικά. Παρά τη θέσπιση ορισμένων βασικών μεταρρυθμίσεων κατά της διαφθοράς, όπως το πρόγραμμα μηδενικής ανοχής της διαφθοράς, η αντίληψη της κατάστασης περί διαφθοράς εξακολουθεί να είναι αρνητική και φαίνεται να επηρεάζει τις αποφάσεις των επιχειρήσεων. Μετά την αρχική πρόοδο όσον αφορά τον εκσυγχρονισμό της κανονιστικής ρύθμισης επαγγελμάτων, οι μεταρρυθμίσεις επιβραδύνθηκαν. Η άρση των περιοριστικών εμποδίων όσον αφορά τη ρύθμιση των επαγγελμάτων θα μπορούσε να στηρίξει τον ανταγωνισμό στις αγορές αυτών των επαγγελμάτων.

               (18)

               Η κρατική παρέμβαση στην οικονομία παραμένει υψηλή, παρά το πρόγραμμα ιδιωτικοποιήσεων που ξεκίνησε το 2013. Το Δημόσιο είναι ο μεγαλύτερος εργοδότης, διαχειριστής περιουσιακών στοιχείων και κάτοχος εταιρικού χρέους στη Σλοβενία. Σε συνδυασμό με την ανεπαρκή εταιρική διακυβέρνηση, το υψηλό ποσοστό κρατικής ιδιοκτησίας είχε σημαντικές δημοσιονομικές και οικονομικές επιπτώσεις. Αυτές εκτιμώνται σε 13 δισεκατ. EUR ή περίπου στο ένα τρίτο του ΑΕγχΠ κατά την περίοδο 2007-2014 και οφείλονται κυρίως στα μέτρα σταθεροποίησης του χρηματοπιστωτικού τομέα και στα διαφυγόντα κέρδη των κρατικών επιχειρήσεων σε σύγκριση με τις ιδιωτικές ομοτίμους τους. Οι επιδόσεις των κρατικών επιχειρήσεων άρχισαν να βελτιώνονται, υποστηριζόμενες από ένα νέο σύστημα εταιρικής διακυβέρνησης, αλλά οι κίνδυνοι εξακολουθούν να υπάρχουν. Στα τέλη 2015, τα αποτελέσματα εμφάνισαν βελτιωμένη κερδοφορία των επιχειρήσεων υπό τη διαχείριση της Κρατικής Εταιρείας Χαρτοφυλακίου της Σλοβενίας, αν και υπολείπονται του ενδιάμεσου στόχου που έχει καθοριστεί στη στρατηγική διαχείρισης. Τον Ιανουάριο του 2017, η κυβέρνηση ενέκρινε σχέδιο διαχείρισης στοιχείων ενεργητικού για το 2017, με ποσοτικοποίηση των δεικτών επιδόσεων για κάθε κρατική επιχείρηση χωριστά και επικαιροποίηση του καταλόγου στοιχείων ενεργητικού για εκποίηση. Ταυτόχρονα, εξακολουθεί να εκκρεμεί η αναθεώρηση της στρατηγικής διαχείρισης στοιχείων ενεργητικού, που εγκρίθηκε για πρώτη φορά από το κοινοβούλιο το 2015, ενώ η κυβέρνηση έχει αναβάλει την απόφασή της για το δεύτερο εξάμηνο του 2017. Μολονότι στα τέλη Φεβρουαρίου 2017 ορίστηκε νέος πρόεδρος του διοικητικού συμβουλίου, δεν έχει ακόμη ολοκληρωθεί η πλήρης σύνθεση του εποπτικού συμβουλίου.

               (19)

               Στο πλαίσιο του Ευρωπαϊκού Εξαμήνου του 2017, η Επιτροπή προέβη σε ολοκληρωμένη ανάλυση της οικονομικής πολιτικής της Σλοβενίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας για το 2017, το εθνικό πρόγραμμα μεταρρυθμίσεων για το 2017 και τη συνέχεια που δόθηκε στις συστάσεις που είχαν απευθυνθεί προς τη Σλοβενία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Σλοβενία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε επίπεδο Ένωσης κατά τη διαμόρφωση μελλοντικών εθνικών αποφάσεων.

               (20)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2017 και η γνώμη (8) του αποτυπώνεται ιδίως στη σύσταση 1 κατωτέρω.

               (21)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 και 3 κατωτέρω,

         ΣΥΝΙΣΤΑ στη Σλοβενία να λάβει μέτρα το 2017 και το 2018 προκειμένου:

               1.

               Να καταβάλει ουσιαστική δημοσιονομική προσπάθεια το 2018, σύμφωνα με τις απαιτήσεις του προληπτικού σκέλους του συμφώνου Σταθερότητας και Ανάπτυξης, λαμβάνοντας υπόψη την ανάγκη να ενισχυθεί η συνεχιζόμενη ανάκαμψη και να διασφαλιστεί η βιωσιμότητα των δημόσιων οικονομικών της Σλοβενίας. Να θεσπίσει και να υλοποιήσει την προτεινόμενη μεταρρύθμιση του συστήματος υγειονομικής περίθαλψης και να θεσπίσει τη σχεδιαζόμενη μεταρρύθμιση της μακροχρόνιας περίθαλψης, αυξάνοντας την οικονομική αποτελεσματικότητα, την προσβασιμότητα και την ποιότητα της περίθαλψης. Να αξιοποιήσει πλήρως το δυναμικό των συγκεντρωτικών προμηθειών στον τομέα της υγείας. Να θεσπίσει τα αναγκαία μέτρα για τη διασφάλιση της μακροπρόθεσμης βιωσιμότητας και επάρκειας του συνταξιοδοτικού συστήματος.

               2.

               Να εντείνει τις προσπάθειές της για την αύξηση της απασχολησιμότητας των εργαζομένων χαμηλής ειδίκευσης και των μεγαλύτερων σε ηλικία εργαζομένων, ιδίως μέσω στοχευμένης διά βίου μάθησης και μέτρων ενεργοποίησης.

               3.

               Να βελτιώσει τους όρους χρηματοδότησης, μεταξύ άλλων, με τη διευκόλυνση της βιώσιμης εξυγίανσης των μη εξυπηρετούμενων δανείων και την πρόσβαση σε εναλλακτικές πηγές χρηματοδότησης. Να διασφαλίσει την πλήρη υλοποίηση της στρατηγικής της Εταιρείας Διαχείρισης Τραπεζικών Στοιχείων Ενεργητικού. Να μειώσει τον διοικητικό φόρτο για τις επιχειρήσεις που απορρέει από τους κανόνες περί χωροταξικού σχεδιασμού και οικοδομικών αδειών και να διασφαλίσει τη χρηστή διακυβέρνηση των κρατικών επιχειρήσεων.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  ΕΕ C 92 της 24.3.2017, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (5)  Κυκλικά προσαρμοσμένο ισοζύγιο, μη συνυπολογιζομένων έκτακτων και άλλων προσωρινών μέτρων, όπως υπολογίσθηκε εκ νέου από την Επιτροπή με τη χρησιμοποίηση της από κοινού συμφωνηθείσας μεθοδολογίας.

      (6)  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

      (7)  Οδηγία 2011/85/ΕΕ του Συμβουλίου, της 8ης Νοεμβρίου 2011, σχετικά με τις απαιτήσεις για τα δημοσιονομικά πλαίσια των κρατών μελών (ΕΕ L 306 της 23.11.2011, σ. 41).

      (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


Avis juridique important

|

31986H0242

86/242/ΕΟΚ: Σύσταση της Επιτροπής της 25ης Απριλίου 1986 που απευθύνεται στην κυβέρνηση του Μεγάλου Δουκάτου του Λουξεμβούργου σχετικά με το σχέδιο νόμου για την κατανομή της μεταφοράς εμπορευμάτων μεταξύ των σιδηροδρόμων και των οδικών μέσων μεταφοράς

Επίσημη Εφημερίδα αριθ. L 163 της 19/06/1986 σ. 0041 - 0042

***** ΣΥΣΤΑΣΗ ΤΗΣ ΕΠΙΤΡΟΠΗΣ  της 25ης Απριλίου 1986  που απευθύνεται στην κυβέρνηση του Μεγάλου Δουκάτου του Λουξεμβούργου σχετικά με το σχέδιο νόμου για την κατανομή της μεταφοράς εμπορευμάτων μεταξύ των σιδηροδρόμων και των οδικών μέσων μεταφοράς  (86/242/ΕΟΚ)  Σύμφωνα με το άρθρο 1 της απόφασης του Συμβουλίου της 21ης Μαρτίου 1962 με την οποία καθιερώνεται διαδικασία προηγούμενης εξέτασης και διαβούλευσης για ορισμένες νομοθετικές, κανονιστικές ή διοικητικές διατάξεις τις οποίες εξετάζουν τα κράτη μέλη στον τομέα των μεταφορών (1), όπως τροποποιήθηκε από την απόφαση 73/402/ΕΟΚ (2), η κυβέρνηση του Λουξεμβούργου κοινοποίησε στην Επιτροπή, με επιστολή της 23ης Οκτωβρίου 1985 που συνέταξε η μόνιμη αντιπροσωπεία του Λουξεμβούργου στις Ευρωπαϊκές Κοινότητες, σχέδιο νόμου σχετικά με την κατανομή της μεταφοράς εμπορευμάτων μεταξύ των σιδηροδρόμων και των οδικών μέσων μεταφοράς.  Η επιστολή της μόνιμης αντιπροσωπείας παρελήφθη από την Επιτροπή στις 28 Οκτωβρίου 1985.  Κατ' εφαρμογή του άρθρου 2 παράγραφος 3 της εν λόγω απόφασης πραγματοποιήθηκαν, με πρωτοβουλία της Επιτροπής, διαβουλεύσεις με τα κράτη μέλη σχετικά με τις εν λόγω διατάξεις κατά τη διάρκεια μιας συνεδρίασης που πραγματοποιήθηκε στις 19 Δεκεμβρίου 1985 στις Βρυξέλλες.  Η προθεσμία των δύο μηνών εντός της οποίας η Επιτροπή πρέπει να λάβει απόφαση και η οποία καθορίζεται στο άρθρο 2 παράγραφος 1 της εν λόγω απόφασης του Συμβουλίου, παρατάθηκε, σύμφωνα με το άρθρο 2 παράγραφος 4, μέχρι τις 28 Μαρτίου 1986.  Δυνάμει του άρθρου 2 της εν λόγω απόφασης, η Επιτροπή διατυπώνει την ακόλουθη σύσταση:  1. Η Επιτροπή διαπιστώνει ότι, σύμφωνα με την κυβέρνηση του Λουξεμβούργου, το σχέδιο νόμου έχει σαν σκοπό να καταστεί δυνατή παρέμβαση του δημόσιου τομέα στην κατανομή της μεταφοράς εμπορευμάτων μεταξύ των διαφόρων ειδών μεταφοράς. Με τη θέσπιση μιας απόφασης του Μεγάλου Δουκάτου η μεταφορά ορισμένων προϊόντων -πρόκειται για προϊόντα ΕΚΑΧ καθώς και για πετρελαϊκά και χημικά προϊόντα- δεν θα μπορεί να γίνεται οδικώς αλλά υποχρεωτικά σιδηροδρομικώς.  Η Επιτροπή έλαβε γνώση της αιτιολογικής έκθεσης του σχεδίου νόμου καθώς και των δηλώσεων του αντιπροσώπου της κυβέρνησης του Λουξεμβούργου κατά τη διάρκεια της συνεδρίασης διαβούλευσης της 19ης Δεκεμβρίου 1985, σύμφωνα με τις οποίες:  - ο νόμος θα ισχύει για τις εθνικές και διεθνείς μεταφορές καθώς και για τις υπό διαμετακόμιση μεταφορές μέσω Λουξεμβούργου, για τις μεταφορές για λογαριασμό τρίτου και για ίδιο λογαριασμό καθώς και για τις μεταφορές που πραγματοποιούνται από μη εγκατεστημένους μεταφορείς και Λουξεμβουργιανούς,  - το σχέδιο νόμου εγγράφεται στο πλαίσιο της κυβερνητικής δράσης στο Λουξεμβούργο η οποία έχει σαν στόχο «να προωθήσει το σιδηρόδρομο για τις βαριές μεταφορές» (3)· το μέτρο αυτό επιβάλλεται επειδή το έλλειμμα του οργανισμού σιδηροδρόμων του Λουξεμβούργου αντιπροσωπεύει το 10 % του ετήσιου προϋπολογισμού του κράτους αυτού,  - το μέτρο αυτό θα μπορούσε να επιβληθεί μόνο για λόγους που αφορούν την οδική κυκλοφορία καθώς και την οδική ασφάλεια (δημόσια ασφάλεια και τάξη), την προστασία του περιβάλλοντος (ποιότητα ζωής) και τη μέγιστη δυνατόν χρησιμοποίηση των διαθεσίμων σιδηροδρομικών εγκαταστάσεων,  - τα εξεταζόμενα μέτρα θα εφαρμοστούν μόνο εφόσον υπάρχουν σιδηροδρομικές γραμμές που καθιστούν δυνατή την εκτέλεση των εν λόγω μεταφορών σιδηροδρομικώς,  - η απαγόρευση της οδικής μεταφοράς ορισμένων εμπορευμάτων θα θεσπιστεί καταρχήν για τις μεταφορές εφοδιασμού ή αποστολής, που γίνονται τακτικά και προκαλούν προφανείς ενοχλήσεις στον πληθυσμό όπως για παράδειγμα, οι τακτικές οδικές μεταφορές παλαιοσιδήρου ή κονιορτοποιημένου άνθρακα διαμέσου πολλών περιοχών.  2. Πρέπει να σημεωθεί ότι κατά τη συνεδρίαση της 19ης Δεκεμβρίου 1985 τα κράτη μέλη που ήταν παρόντα ή που αποφάσισαν γραπτώς, εκφράστηκαν αρνητικά ως προς το σχέδιο νόμου που προτίθεται να υιοθετήσει η κυβέρνηση του Λουξεμβούργου.  3. Η Επιτροπή εφιστά την προσοχή του Λουξεμβούργου στο γεγονός ότι τα σχεδιαζόμενα μέτρα θα επιτείνουν τις διαφορές που υπάρχουν από τη στιγμή αυτή μεταξύ των εθνικών πολιτικών που εφαρμόζουν τα κράτη μέλη. Πράγματι, σύμφωνα με τα στοιχεία που διαθέτει η Επιτροπή, σε κανένα κράτος μέλος δεν υπάρχουν διατάξεις που να έχουν πεδίο εφαρμογής τόσο ευρύ όσο αυτές που προτίθεται να θεσπίσει το Λουξεμβούργο. Μια επίταση των διαφορών θα ήταν αντίθετη με την πραγματοποίηση της ενοποιημένης εσωτερικής αγοράς που υποστηρίζει η Επιτροπή στο λευκό βιβλίο σχετικά με την ολοκλήρωση της εσωτερικής αγοράς (4).  Η Επιτροπή είναι της γνώμης ότι μια ρύθμιση που θα έχει σαν αποτέλεσμα να κατανέμονται οι μεταφορές από τις δημόσιες αρχές, είναι ασυμβίβαστη με τις θεμελιώδεις αρχές της κοινής πολιτικής μεταφορών όπως αυτές προκύπτουν κυρίως:  - από το μνημόνιο της Επιτροπής «προς μία κοινή πολιτική μεταφορών - χερσαίες μεταφορές» (1) με το οποίο απορρίφθηκε η ιδέα υποστήριξης των σιδηροδρόμων, κυρίως με μέτρα που θα ενισχύσουν τους περιορισμούς που επιβάλλονται στα άλλα μεταφορικά μέσα,  - από τα συμπεράσματα του Ευρωπαϊκού Συμβουλίου των αρχηγών κρατών και των κυβερνήσεων που πραγματοποιήθηκε τον Ιούνιο του 1985 στο Μιλάνο, το οποίο δέχτηκε θετικά το εν λόγω λευκό βιβλίο της Επιτροπής και το οποίο αποφάσισε ότι η δημιουργία ελεύθερης αγοράς μεταφορών θα αποτελούσε προτεραιότητα για την Κοινότητα,  - από τις πολιτικές κατευθύνσεις που ενέκρινε το Συμβούλιο κατά τη συνεδρίασή του στις 14 Νοεμβρίου 1985 και οι οποίες είχαν σαν στόχο κυρίως να υλοποιηθεί η ελεύθερη αυτή αγορά των μεταφορών, χωρίς ποσοτικούς περιορισμούς, μέχρι το 1992 το αργότερο.  4. Η υποχρεωτική μεταφορά ορισμένων εμπορευμάτων σιδηροδρομικώς, θα έχει καταστρεπτικές επιπτώσεις στον τομέα των οδικών μεταφορών τόσο όσον αφορά τους μεταφορείς του Λουξεμβούργου όσο και τους αλλοδαπούς μεταφορείς. Εάν εφαρμοστεί το μέτρο αυτό, θα σημειωθεί μείωση του κύκλου εργασιών και της παραγωγικότητας των εταιρειών μεταφορών καθώς και σημαντική αύξηση του κόστους μεταφοράς, ειδικότερα λόγω της μεταφόρτωσης των εμπορευμάτων που θα είναι απαραίτητη.  Τα εξεταζόμενα μέτρα θα μπορούσαν ως εκ τούτου να έχουν αρνητικές οικονομικές και κοινωνικές επιπτώσεις στις βιομηχανίες των οποίων τα προϊόντα περιλαμβάνονται στο εν λόγω σχέδιο νόμου, χωρίς ταυτόχρονα να διευκολύνεται και η πραγματοποίηση ενός από τους στόχους του νόμου, δηλαδή η απορρόφηση του ελλείμματος των σιδηροδρόμων του Λουξεμβούργου.  5. Η Επιτροπή εγκρίνει απόλυτα τους άλλους στόχους που έχει θέσει η κυβέρνηση του Λουξεμβούργου, ειδικότερα την προστασία της οδικής ασφάλειας και του περιβάλλοντος. Πράγματι, η επίτευξη των στόχων αυτών αποτελεί, σύμφωνα και με τη γνώμη της Επιτροπής, ένα έργο σημαντικό με προτεραιότητα, την εκτέλεση του οποίου εξασφαλίζει ο δημόσιος τομέας χάριν του γενικού συμφέροντος. Εντούτοις, η Επιτροπή κρίνει ότι οι στόχοι αυτοί θα μπορούσαν να επιτευχθούν σε ικανοποιητικό βαθμό και με άλλα μέσα περισσότερο σύμφωνα με τους επιδιωκόμενους στόχους. Η νομική βάση των μέτρων αυτών πρέπει να είναι ο κώδικας οδικής κυκλοφορίας και οι άλλες σχετικές διατάξεις.  6. Όπως προκύπτει από τα προαναφερθέντα, η Επιτροπή κρίνει απαραίτητο να συστήσει στο Μεγάλο Δουκάτο του Λουξεμβούργου να μην υποβάλει προς ψήφιση το εν λόγω σχέδιο νόμου με τη σημερινή του μορφή.  Εάν οι δυνατότητες που παρέχει η ισχύουσα νομοθεσία του Λουξεμβούργου, κυρίως ο κώδικας οδικής κυκλοφορίας, αποδειχτούν ανεπαρκείς για την εξασφάλιση ικανοποιητικής προστασίας του περιβάλλοντος, της οδικής κυκλοφορίας ή της οδικής ασφάλειας, η Επιτροπή συνιστά στο Μεγάλο Δουκάτο του Λουξεμβούργου να συμπληρώσει τους κανόνες αυτούς λαμβάνοντας ως πρότυπο τα μέτρα που έχουν θεσπιστεί ήδη σε άλλα κράτη μέλη.  7. Η Επιτροπή ενημερώνει τα άλλα κράτη μέλη για τη σύσταση αυτή.  Βρυξέλλες, 25 Απριλίου 1986.  Για την Επιτροπή  Stanley CLINTON DAVIS  Μέλος της Επιτροπής  (1) ΕΕ αριθ. 23 της 3. 4. 1962, σ. 720/62.  (2) ΕΕ αριθ. L 347 της 17. 12. 1973, σ. 48.  (3) Απόσπασμα του κυβερνητικού προγράμματος που υποβλήθηκε στο Κοινοβούλιο στις 23. 7. 1984.  (4) COM (85) 310 τελικό της 14ης Ιουνίου 1985.  (1) COM (83) 58 τελικό της 9ης Φεβρουαρίου 1983.


Avis juridique important

|

32002H0001

Σύσταση της Επιτροπής, της 27ης Δεκεμβρίου 2001, για ένα συντονισμένο κοινοτικό πρόγραμμα ελέγχου για το 2002 με σκοπό τη διασφάλιση της τήρησης των ανωτάτων ορίων υπολειμμάτων φυτοφαρμάκων μέσα και πάνω στα σιτηρά και σε ορισμένα άλλα προϊόντα φυτικής προέλευσης (Κείμενο που παρουσιάζει ενδιαφέρον για τον ΕΟΧ) [κοινοποιηθείσα υπό τον αριθμό Ε(2001) 3771]

Επίσημη Εφημερίδα αριθ. L 002 της 04/01/2002 σ. 0008 - 0012

Σύσταση της Επιτροπήςτης 27ης Δεκεμβρίου 2001για ένα συντονισμένο κοινοτικό πρόγραμμα ελέγχου για το 2002 με σκοπό τη διασφάλιση της τήρησης των ανωτάτων ορίων υπολειμμάτων φυτοφαρμάκων μέσα και πάνω στα σιτηρά και σε ορισμένα άλλα προϊόντα φυτικής προέλευσης[κοινοποιηθείσα υπό τον αριθμό Ε(2001) 3771](Κείμενο που παρουσιάζει ενδιαφέρον για τον ΕΟΧ)(2002/1/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα υπολείμματα φυτοφαρμάκων μέσα και πάνω στα σιτηρά(1), όπως τροποποιήθηκε τελευταία από την οδηγία 2001/57/EΚ της Επιτροπής(2), και ιδίως το άρθρο 7 παράγραφος 2 στοιχείο β),την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανωτάτων περιεκτικοτήτων για τα υπολείμματα φυτοφαρμάκων πάνω και μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(3), όπως τροποποιήθηκε τελευταία από την οδηγία 2001/57/EΚ, και ιδίως το άρθρο 4 παράγραφος 2 στοιχείο β),Εκτιμώντας τα ακόλουθα:(1) Σύμφωνα με το άρθρο 7 παράγραφος 2 στοιχείο β) της οδηγίας 86/362/ΕΟΚ και το άρθρο 4 παράγραφος 2 στοιχείο β) της οδηγίας 90/642/ΕΟΚ, η Επιτροπή πρέπει να υποβάλλει στη μόνιμη φυτοϋγειονομική επιτροπή μέχρι τις 31 Δεκεμβρίου κάθε έτους, σύσταση με την οποία να καταρτίζεται ένα συντονισμένο κοινοτικό πρόγραμμα ελέγχου για τη διασφάλιση της τήρησης των ανώτατων ορίων των υπολειμμάτων φυτοφαρμάκων, που καθορίζεται στα παραρτήματα II των εν λόγω οδηγιών. Το άρθρο 1 παράγραφος 1 του κανονισμού (ΕΚ) αριθ. 645/2000 της Επιτροπής(4), ορίζει ότι οι εν λόγω συστάσεις μπορεί να καλύπτουν περιόδους ενός έως πέντε ετών.(2) Η Επιτροπή θα πρέπει να μεριμνήσει σταδιακά για την δημιουργία ενός συστήματος το οποίο θα δώσει τη δυνατότητα εκτίμησης της πραγματικής έκθεσης στα φυτοφάρμακα μέσω των τροφίμων, όπως προβλέπεται στο δεύτερο εδάφιο του άρθρου 7 παράγραφος 3 της οδηγίας 86/362/ΕΟΚ και στο δεύτερο εδάφιο του άρθρου 4 παράγραφος 3 της οδηγίας 90/642/ΕΟΚ. Για να διευκολυνθεί η εξέταση του εφικτού των εν λόγω εκτιμήσεων, πρέπει να διατίθενται στοιχεία σχετικά με τον έλεγχο των υπολειμμάτων φυτοφαρμάκων σε ορισμένα τρόφιμα που αποτελούν βασικά συστατικά του ευρωπαϊκού διαιτολογίου. Λαμβάνοντας υπόψη τους διαθέσιμους πόρους, σε εθνική κλίμακα, για τον έλεγχο των υπολειμμάτων φυτοφαρμάκων, τα κράτη μέλη είναι μόνο σε θέση να προβαίνουν στην ανάλυση δειγμάτων οκτώ προϊόντων ετησίως, στο πλαίσιο ενός συντονισμένου προγράμματος ελέγχου. Η χρήση των φυτοφαρμάκων εμφανίζει αλλαγές μέσα στη χρονική διάρκεια ενός προγράμματος με πενταετείς κύκλους. Κάθε φυτοφάρμακο θα πρέπει τοιουτοτρόπως να ελέγχεται κατά κανόνα σε 20-30 τρόφιμα, σε μια σειρά τριών ετών κύκλων.(3) Τα κράτη μέλη εγκαθιδρύουν μεθόδους συνεχούς παρακολούθησης καθότι έτσι διευκολύνεται ο εντοπισμός μεταβολών σε περίπτωση παρουσίας φυτοφαρμάκων.(4) Κατά το 2002 θα πρέπει να ελεγχθούν υπολείμματα των φυτοφαρμάκων acephate, της ομάδας του benomyl, chlorpyriphos, iprodione και methamidophos, επειδή αυτό θα επιτρέψει να εξετασθεί η σκοπιμότητα χρησιμοποίησης των ανωτέρω φυτοφαρμάκων για να εκτιμηθεί η πραγματική έκθεση σε αυτά μέσω των τροφίμων, καθώς μεταξύ 1996 και 2001 οι ενώσεις αυτές (που ταυτοποιούνται ως ομάδα A στο παράρτημα I) είχαν ήδη ελεγχθεί.(5) Μεταξύ των ετών 2002 και 2005 θα πρέπει να ελεγχθούν υπολείμματα των φυτοφαρμάκων diazinon, metalaxyl, methidathion, thiabendazole και triazophos, επειδή αυτό θα επιτρέψει να εξετασθεί η σκοπιμότητα χρησιμοποίησης των ανωτέρω φυτοφαρμάκων για να εκτιμηθεί η πραγματική έκθεση σε αυτά μέσω των τροφίμων, καθώς μεταξύ 1997 και 2001 οι ενώσεις αυτές (που ταυτοποιούνται ως ομάδα Β στο παράρτημα IA) είχαν ήδη ελεγχθεί. Η συνέχιση του ελέγχου διευκολύνει την αναγνώριση μεταβολών στην παρουσία φυτοφαρμάκων.(6) Μεταξύ των ετών 2002 και 2005 θα πρέπει να ελεγχθούν υπολείμματα των φυτοφαρμάκων chlorpyriphos-methyl, deltamethrin, endosulfan, imazalil, lambda-cyhalothrin, της ομάδας του maneb, mecarbam, permethrin, pirimiphos-methyl και vinclozolin, επειδή αυτό θα επιτρέψει να εξετασθεί η σκοπιμότητα χρησιμοποίησης των ανωτέρω φυτοφαρμάκων για να εκτιμηθεί η πραγματική έκθεση σε αυτά μέσω των τροφίμων, καθώς μεταξύ 1998 και 2001 οι ενώσεις αυτές (που ταυτοποιούνται ως ομάδα Γ στο παράρτημα I) είχαν ήδη ελεγχθεί.(7) Μεταξύ των ετών 2002 και 2005 θα πρέπει να ελεγχθούν υπολείμματα των φυτοφαρμάκων azinphos-methyl, captan, chlorothalonil, dichlofluanid, dicofol, dimethoate, folpet, malathion, omethoate, oxydemeton-methyl, phorate, procymidone, propyzamide και azoxystrobine, επειδή αυτό θα επιτρέψει να εξετασθεί η σκοπιμότητα χρησιμοποίησης των ανωτέρω φυτοφαρμάκων για να εκτιμηθεί η πραγματική έκθεση σε αυτά μέσω των τροφίμων, καθώς το 2001 οι ενώσεις αυτές (που ταυτοποιούνται ως ομάδα Δ στο παράρτημα I) είχαν ήδη ελεγχθεί.(8) Μεταξύ των ετών 2002 και 2005 θα πρέπει να ελεγχθούν υπολείμματα των φυτοφαρμάκων aldicarb, bromopropylate, cypermethrin, methiocarb, methomyl, parathion και tolylfluanid, επειδή αυτό θα επιτρέψει να εξετασθεί η σκοπιμότητα χρησιμοποίησης των ανωτέρω φυτοφαρμάκων για να εκτιμηθεί η πραγματική έκθεση σε αυτά μέσω των τροφίμων, καθώς οι ενώσεις αυτές (που ταυτοποιούνται ως ομάδα Ε στο παράρτημα I) θα ελεγχθούν το 2002.(9) Απαιτείται συστηματική στατιστική προσέγγιση ως προς τον αριθμό των δειγμάτων που θα πρέπει να λαμβάνονται σε κάθε συντονισμένη άσκηση ελέγχου. Η εν λόγω προσέγγιση έχει καθοριστεί από την Επιτροπή στον Codex Alimentarius(5). Με βάση μια διωνυμική κατανομή πιθανοτήτων, δύναται να υπολογιστεί ότι η εξέταση 459 δειγμάτων παρέχει 99 % βεβαιότητα για την ανίχνευση 1 δείγματος που περιέχει υπολείμματα φυτοφαρμάκων σε ποσοστό άνω του ορίου αναλυτικού προσδιορισμού (LOD) όπου ποσοστό 1 % των προϊόντων φυτικής προέλευσης περιέχουν υπολείμματα άνω του LOD. Ως εκ τούτου, θα πρέπει να ληφθούν τουλάχιστον 459 δείγματα ανά την Κοινότητα. Η συλλογή των εν λόγω δειγμάτων πρέπει να κατανεμηθεί μεταξύ των κρατών μελών με βάση τον πληθυσμό και τον αριθμό των καταναλωτών, με ελάχιστο όριο 12 δείγματα ανά προϊόν και ανά έτος.(10) Στο Oeiras της Πορτογαλίας συζητήθηκε στις 15 και 16 Σεπτεμβρίου 1997 από τους εμπειρογνώμονες των κρατών μελών σχέδιο κατευθυντήριων γραμμών που αφορούν τις διαδικασίες ποιοτικού ελέγχου για την ανάλυση υπολειμμάτων φυτοφαρμάκων, συζητήθηκε δε και έχει ληφθεί υπόψη από την επιμέρους ομάδα υπολειμμάτων φυτοφαρμάκων της ομάδας εργασίας για την φυτοϋγειονομική προστασία στις 20 και 21 Νοεμβρίου 1997. Έχει συμφωνηθεί ότι τα εν λόγω σχέδια κατευθυντηρίων γραμμών πρέπει να εφαρμοστούν στο μέτρο του δυνατού από τα εργαστήρια ανάλυσης των κρατών μελών και θα πρέπει να αναθεωρούνται με βάση τις εν λόγω εμπειρίες. Οι κατευθυντήριες γραμμές συζητήθηκαν και αναθεωρήθηκαν από τους εμπειρογνώμονες των κρατών μελών στην Αθήνα, στις 15, 16 και 17 Νοεμβρίου 1999. Οι αναθεωρημένες κατευθυντήριες γραμμές έχουν υποβληθεί στη μόνιμη φυτοϋγειονομική επιτροπή και δημοσιεύθηκαν από την Ευρωπαϊκή Επιτροπή(6).(11) Το άρθρο 4, παράγραφος 2, στοιχείο α) της οδηγίας 90/642/ΕΟΚ επιβάλλει στα κράτη μέλη να διευκρινίζουν τα κριτήρια που εφαρμόζονται κατά την κατάρτιση των εθνικών προγραμμάτων επιθεώρησης, όταν αποστέλλονται στην Επιτροπή στοιχεία που αφορούν την εφαρμογή τους κατά το επόμενο έτος. Τα εν λόγω στοιχεία πρέπει να περιλαμβάνουν τα κριτήρια που εφαρμόζονται για τον καθορισμό του αριθμού των δειγμάτων που πρέπει να λαμβάνονται και των αναλύσεων που πρέπει να πραγματοποιούνται, καθώς και των εφαρμοζομένων περιεκτικοτήτων και των κριτηρίων με τα οποία έχουν καθοριστεί οι εν λόγω περιεκτικότητες. Πρέπει να διευκρινίζονται οι λεπτομέρειες σχετικά με τη διαπίστευση, δυνάμει της οδηγίας 93/99/ΕOΚ της 29ης Οκτωβρίου 1993 σχετικά με τα πρόσθετα μέτρα που αφορούν τον επίσημο έλεγχο των τροφίμων(7), των εργαστηρίων που διενεργούν τις αναλύσεις.(12) Τα στοιχεία σχετικά με τα αποτελέσματα των προγραμμάτων ελέγχου είναι ιδιαίτερα κατάλληλα για επεξεργασία, αποθήκευση και διαβίβαση με ηλεκτρονικές/μηχανογραφικές μεθόδους. Έχουν αναπτυχθεί μορφότυποι για την διαβίβαση δεδομένων υπό μορφή δισκέτας από τα κράτη μέλη προς την Επιτροπή. Τα κράτη μέλη πρέπει επομένως να είναι σε θέση να αποστέλλουν τις εκθέσεις τους στην Επιτροπή σε τυποποιημένο μορφότυπο. Η περαιτέρω ανάπτυξη του εν λόγω τυποποιημένου μορφότυπου πραγματοποιείται αποτελεσματικότερα με την εξέλιξη των κατευθυντηρίων γραμμών από την Επιτροπή.(13) Τα μέτρα που προβλέπονται στην παρούσα σύσταση είναι σύμφωνα με τη γνώμη της μόνιμης φυτοϋγειονομικής επιτροπής,ΣΥΝΙΣΤΑ:Άρθρο 1Τα κράτη μέλη να προβαίνουν σε δειγματοληψία και ανάλυση των δειγμάτων για τους συνδυασμούς προϊόντος/υπολείμματος φυτοφαρμάκου που καθορίζονται στο παράρτημα I, με βάση τον αριθμό των δειγμάτων κάθε προϊόντος που έχει κατανεμηθεί σε αυτά στο παράρτημα II, ο οποίος αντανακλά, κατά περίπτωση σε επίπεδο εθνικό, κοινοτικό και τρίτης χώρας, το μερίδιο της αγοράς του κράτους μέλους.Για ένα τουλάχιστον φυτοφάρμακο που δημιουργεί πιθανά οξύ κίνδυνο, ένα από τα προϊόντα θα πρέπει να υποβάλλεται σε μεμονωμένη ανάλυση των μεμονωμένων μονάδων του εργαστηριακού δείγματος.Θα πρέπει να λαμβάνονται δύο δείγματα ικανού αριθμού μονάδων, εφόσον είναι δυνατόν από έναν μόνο παραγωγό· εάν στο πρώτο εργαστηριακό δείγμα παρατηρηθεί ανιχνεύσιμο επίπεδο φυτοφαρμάκου, οι μονάδες του δευτέρου δείγματος θα πρέπει να αναλύονται μεμονωμένα· κατά το 2002 αυτό θα πρέπει να περιλαμβάνει τουλάχιστον έναν από τους εξής συνδυασμούς: aldicarb/πατάτες, aldicarb/μπανάνες, oxydemeton-methyl/σπανάκι, chlorpropham/πατάτες και phosmet/αχλάδια.Άρθρο 2Τα κράτη μέλη να ανακοινώσουν τα αποτελέσματα για το τμήμα της ειδικής δράσης που καθορίζεται για το 2002 στο παράρτημα I, έως τις 31 Αυγούστου 2003, αναφέροντας τις αναλυτικές μεθόδους που χρησιμοποιήθηκαν και τα επιτευχθέντα επίπεδα αναφοράς, σύμφωνα με τις διαδικασίες ποιοτικού ελέγχου που καθορίζονται στις διαδικασίες ποιοτικού ελέγχου για την ανάλυση των υπολειμμάτων φυτοφαρμάκων.Η έκθεση να συντάσσεται σε μορφότυπο - συμπεριλαμβανομένου του ηλεκτρονικού - σύμφωνα με το έγγραφο εργασίας για την καθοδήγηση των κρατών μελών όσον αφορά την εφαρμογή των συστάσεων της Επιτροπής που αφορούν κοινοτικά προγράμματα συντονισμένης επίβλεψης που περιέχεται στο παράρτημα ΙΙΙ της σύστασης της Επιτροπής 1999/333/EΚ(8).Άρθρο 3Τα κράτη μέλη να αποστείλουν στην Επιτροπή και σε όλα τα άλλα κράτη μέλη, έως τις 31 Αυγούστου 2002, κάθε στοιχείο όπως απαιτείται από το άρθρο 7 παράγραφος 3 της οδηγίας 86/362/ΕΟΚ και το άρθρο 4 παράγραφος 3 της οδηγίας 90/642/ΕΟΚ σχετικά με το πρόγραμμα ελέγχου 2001, για να διασφαλιστεί, τουλάχιστον με δειγματοληπτικό έλεγχο, η τήρηση των ανώτατων ορίων υπολειμμάτων φυτοφαρμάκων, συμπεριλαμβανομένων:α) των αποτελεσμάτων των εθνικών προγραμμάτων τους που αφορούν τα φυτοφάρμακα τα οποία απαριθμούνται στα παραρτήματα II των οδηγιών 86/362/ΕΟΚ και 90/642/ΕΟΚ, σε σχέση με τα εναρμονισμένα όρια και, εφόσον δεν έχουν ακόμα καθοριστεί σε κοινοτική κλίμακα, σε σχέση με τα ισχύοντα εθνικά όρια·β) των στοιχείων των σχετικών με τις διαδικασίες που χρησιμοποιούν τα εργαστήριά τους για τον ποιοτικό έλεγχο, και ιδίως των στοιχείων που αφορούν πτυχές των κατευθυντηρίων γραμμών για τις διαδικασίες ποιοτικού ελέγχου με σκοπό την ανάλυση των υπολειμμάτων φυτοφαρμάκων, τις οποίες δεν ήταν σε θέση να εφαρμόσουν ή αντιμετώπισαν προβλήματα κατά την εφαρμογή τους·γ) των στοιχείων των σχετικών με τη διαπίστευση, σύμφωνα με τις διατάξεις του άρθρου 3 της οδηγίας 93/99/ΕOΚ (συμπεριλαμβανομένου του τύπου της διαπίστευσης, του φορέα διαπίστευσης και του αντιγράφου του πιστοποιητικού διαπίστευσης), των εργαστηρίων που πραγματοποιούν τις αναλύσεις·δ) των στοιχείων σχετικά με τις δοκιμές ικανότητας και τις διεργαστηριακές δοκιμές στις οποίες συμμετείχε το εργαστήριο.Άρθρο 4Τα κράτη να αποστείλουν στην Επιτροπή, έως τις 30 Σεπτεμβρίου 2002, το προβλεπόμενο εθνικό πρόγραμμά τους για τον έλεγχο των ανώτατων περιεκτικοτήτων υπολειμμάτων φυτοφαρμάκων που καθορίζονται από τις οδηγίες 90/642/ΕΟΚ και 86/362/ΕΟΚ για το έτος 2003.Η παρούσα σύσταση απευθύνεται στα κράτη μέλη.Βρυξέλλες, 27 Δεκεμβρίου 2001.Για την ΕπιτροπήDavid ByrneΜέλος της Επιτροπής(1) ΕΕ L 221 της 7.8.1986, σ. 37.(2) ΕΕ L 208 της 1.8.2001, σ. 36.(3) ΕΕ L 350 της 14.12.1990, σ. 71.(4) ΕΕ L 78 της 29.3.2000, σ. 7.(5) "Codex Alimentarius", υπολείμματα φυτοφαρμάκων στα τρόφιμα, Ρώμη 1994, ISBN 92-5-203271-1, τόμος 2, σ. 372.(6) Έγγραφο SANCO/3103/2000 (http://europa.eu.int/comm/food/fs/ph_ps/pest/index_en.htm).(7) ΕΕ L 290 της 24.11.1993, σ. 14.(8) ΕΕ L 128 της 21.5.1999, σ. 25.ΠΑΡΑΡΤΗΜΑ IΣυνδυασμοί φυτοφαρμάκων/προϊόντων προς παρακολούθηση στο πλαίσιο της ειδικής ενέργειας που καθορίζεται στο άρθρο 1 της σύστασης>ΘΕΣΗ ΠΙΝΑΚΑ>(α) αχλάδια, μπανάνες, φασόλια (νωπά ή κατεψυγμένα), πατάτες, καρότα, πορτοκάλια/μανταρίνια, ροδάκινα/νεκταρίνια, σπανάκι (νωπό ή κατεψυγμένο)(β) κουνουπίδια, πιπεριές, σιτάρι, μελιτζάνες, ρύζι, αγγούρια, λάχανα κεφαλωτά, μπιζέλια (κατεψυγμένα ή νωπά, που αναλύονται χωρίς τους λοβούς)(γ) μήλα, βρώμη, ντομάτες, μαρούλια, σταφύλια, φράουλες, πράσα, χυμοί πορτοκαλιού, σίκαλη/βρώμηΠΑΡΑΡΤΗΜΑ IIΑριθμός δειγμάτων κάθε προϊόντος, τα οποία πρέπει να λαμβάνονται ετησίως από κάθε κράτος μέλος, στο πλαίσιο του συντονισμένου κοινοτικού προγράμματος ελέγχου για το 2002>ΘΕΣΗ ΠΙΝΑΚΑ>


Avis juridique important

|

31990H0124

90/124/ΕΟΚ: Σύσταση του Συμβουλίου της 12ης Μαρτίου 1990 για την απαλλαγή της Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως ( 1975 ) ( τέταρτο ΕΤΑ ) για το οικονομικό έτος 1988

Επίσημη Εφημερίδα αριθ. L 073 της 20/03/1990 σ. 0029 - 0029

***** ΣΥΣΤΑΣΗ ΤΟΥ ΣΥΜΒΟΥΛΙΟΥ  της 12ης Μαρτίου 1990  για την απαλλαγή της Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975) (τέταρτο ΕΤΑ) για το οικονομικό έτος 1988  (90/124/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 206 β,  τη σύμβαση ΑΚΕ-ΕΟΚ της Λομέ, που υπογράφηκε στις 28 Φεβρουαρίου 1975,  την απόφαση 76/568/ΕΟΚ του Συμβουλίου της 29ης Ιουνίου 1976 περί συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα (1),  την εσωτερική συμφωνία περί της χρηματοδοτήσεως και της διαχειρίσεως των ενισχύσεων της Κοινότητας (2), που υπογράφηκε στις 11 Ιουλίου 1975, και ιδίως το άρθρο 31 παράγραφος 3,  τον δημοσιονομικό κανονισμό της 27ης Ιουλίου 1976 για το τέταρτο Ευρωπαϊκό Ταμείο Αναπτύξεως (3), και ιδίως τα άρθρα 64 μέχρι 67,  Έχοντας εξετάσει το λογαριασμό διαχειρίσεως και τον ισολογισμό της λειτουργίας του Ευρωπαϊκού Ταμείου Αναπτύξεως (1975) (τέταρτο ΕΤΑ), που εγκρίθηκαν στις 31 Δεκεμβρίου 1988, καθώς και την έκθεση του Ελεγκτικού Συνεδρίου για το οικονομικό έτος 1988, που συνοδεύεται από τις απαντήσεις της Επιτροπής (4),  Εκτιμώντας:  ότι, δυνάμει του άρθρου 31 παράγραφος 3 της εσωτερικής συμφωνίας, η απαλλαγή από την ευθύνη για τη διαχείριση του Ευρωπαϊκού Ταμείου Αναπτύξεως (1975) (τέταρτο ΕΤΑ) παρέχεται στη Επιτροπή σύμφωνα με τη διαδικασία του άρθρου 206 της συνθήκης·  ότι η εκτέλεση των εργασιών του Ευρωπαϊκού Ταμείου Αναπτύξεως (1975) (τέταρτο ΕΤΑ) εκ μέρους της Επιτροπής, κατά το οικονομικό έτος 1988, ήταν στο σύνολό της ικανοποιητική,  ΣΥΝΙΣΤΑ  στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1975) (τέταρτο ΕΤΑ), για το οικονομικό έτος 1988.  Βρυξέλλες, 12 Μαρτίου 1990.  Για το Συμβούλιο  Ο Πρόεδρος  A. REYNOLDS  (1) ΕΕ αριθ. L 176 της 1. 7. 1976, σ. 8.  (2) ΕΕ αριθ. L 25 της 30. 1. 1976, σ. 168.  (3) ΕΕ αριθ. L 229 της 20. 8. 1976, σ. 9.  (4) ΕΕ αριθ. C 312 της 12. 12. 1989, σ. 181 και 335.